Замондошларимга маддоҳликдан воз кечганим ҳақида – 2 « Ўзбекистон Халқ Ҳаракати\nЗамондошларимга маддоҳликдан воз кечганим ҳақида – 2\n15 May 2018 - 8:00\nКеча 2018 йил 11 май кунида бу мақоланинг биринчи қисмини ёзишимдан мақсад нима эди? -деган савол туғилиши мумкин.\nБунинг иккита сабаби бор. Кеча жума куни Мусофир ота масжидидан қайтар эканмиз, иккита биродаримга шундай дедим:\n– Мен бугун Аллоҳдан Ғузорда ёмғир ёғдиришини сўраб дуо қиламан, ҳовлимиздаги экинлар сувсизликдан қийналиб кетди.\n-Қанийди, ёмғир ёғса дейишди шерикларим.\nТушлик қилиб бўлгач, мақолани ёзишга тушдим. Осмонда момогулдурак пайдо бўлди, бироқ ёмғир йўқ эди. Негадир бошим қизиб кетди, бироз дам олай дея соат 17-00 га қадар ётдим. Ёмғир бошланганди. Таҳорат қилиб аср намозини ўқидим. Мақолани ёзишда давом этдим. Ёмғир эса бир тинар, бир ёғарди. Ҳуфтонгача аҳвол шу бўлди. Соат 2-00 да ўрнимдан туриб Таҳажжуд ибодатини ўқиб, яна мақолани ёзишга тушдим. Ёмғир шивалаб тушар, аммо кам эди. Мақолани соат 4-20 ларга қадар ёзиб тугатолмадим. Интернетга бир қисмини қўйдим.\nЭртасига кечаги шерикларимдан бири менга «дуоинг ижобат бўлди»-деди. Эътироз билдирдим. Ҳовлидаги экинлар тўлиқ суғорилиши учун тарнов тагига қўйилган ванна тўлиш керак, кечаги ёмғир урвоқ ҳам бўлмади, ҳисобмас»-дедим мен. Яна мақолани ёзишга тушдим. Кечаси бир жала келди, аммо, ванна ярим ҳам бўлмади.\nЭрталаб кечаги шеригим билан қўшниникига ошга ўтдик. Қайтгунча, шеригим «мақолани ёзинг-э, ёмғир ёғсин»-деди. Шу билан хайрлашдик. Тушдан кейинги жала ваннани тўлдирди. Мен бу пайтда давомини қандай ёзишни ўйлаб, қўлим клавиатурага бормади. Ҳозир ўйлаб қарасам, давомини бугун ёзмасам ношукрлик бўларкан.\nФейсбукка охирги қўйган мақолам 21 апрелда бўлиб «Ўзбек миллатининг фожеаси» якуний мақола эди. Мақолани интернетга қўйгач яхшигина ёмғир бўлганди. Буни яхшилик аломати сифатида қабул қилиб, яна битта шундай мақола ёзиш тараддудида юргандим.\nЯна Аллоҳдан ёмғир тилаш фикри пайдо бўлди.\nҚуръонда битта сура борки, агар шу ишни ким қилса, Аллоҳга бу сўз хуш келади ва албатта, Аллоҳ унинг истагини ижобат қилади.\nМана ўша оят (қонун):\n«33. Оллоҳга даъват қилган ва ўзи ҳам яхши амал қилиб, «шак-шубҳасиз, мен мусулмонлардандурман», деган кишидан ҳам чиройлироқ сўзлагувчи ким бор?»\n(Қуръон 41- Фусиллат (муфассал баён қилинган) сураси. Алоуддин Мансур таржимаси).\nИ гласит: “Принадлежу я к тем,\nКто предался исламу”?”\nКоран Сура 41. Разъяснены (перевод В.И.Пороховой)\nЭнди Интернетдай катта аудиторияда қандай гапириш кераклиги ҳам Қуръонда айтиб қўйилган. Яъни, бировларни жиғига тегиб ёки уларни бездириб гапириш керак эмас. Ҳеч кимнинг иззат-нафсига тегмасдан гапириш керак.\n34. Яхшилик билан ёмонлик баробар бўлмас. Сиз (ҳар қандай ёмонликни) энг гўзал сўзлар билан дафъ қилинг! (Шунда) баногоҳ сиз билан ўрталарингизда адоват бўлган кимса қайноқ-содиқ дўст каби бўлиб қолур». (Қуръон 41- Фусиллат (муфассал баён қилинган) сураси. Алоуддин Мансур таржимаси).\nФБдаги менинг дўстларимнинг кўпчилиги иймонли кишилар бўлгани боис мен Қуръон оятларидан гапираётганимни ҳазм қила оладилар деб ўйлайман.\nАллоҳ йўлига чақириш эса дунёнинг барча миллатлари ва халқларида бор. Ликулли Фиръавн Мусо, яъни ҳар Фиръавнга бир Мусо дегани ҳам қонуният. Ривоят қилинишича, ўзини Худо деб билган Фиръавннинг ёнида иймонли бир киши бўлган. У Фиръавнга «Мусо ундай деди, Мусо бундай»-деди деб Мусо пайғамбарнинг қилиқларини кўрсатиб берувчи унинг сарой қизиқчиси – актер бўлиб, иймонга кирган киши бўлган ва Фиръавнни сув тўфони олиб кетганида тирик қолган айнан ўша киши бўлган экан.\nСатира, комедия орқали ҳам бу гапларни айтиш мумкин. Аркадий Гайдайнинг комедияларини бир эслайлик.\n«Операция Ы ва Шурикнинг саргузаштлари» фильмида девор тешигига кириб кетган хулиган Федянинг орқасидан ғишт қалаб, деворга гул тиқиб турганда Инжил оятлари янграйди. «Бриллиант қўл»да дарёдаги боланинг Андрей Мироновга Исо пайғамбар бўлиб кўрингани ва Инжил оятлари янграгани, «Иван Васильевич касбини ўзгартиради» фильмида Шоҳнинг лифтда қамалиб қолгандаги айтган гаплари ва ҳоказо…\nҲар қандай тўғрисўз, яхшиликка чақириш, ноҳақликларни фош этиш, адолатли бўлиш, зулмга қарши курашиш, саҳоват, меҳрибонлик қилиш, яхши гапириш – буларнинг ҳаммаси Аллоҳга хуш келадиган амаллар бўлиб, айнан Аллоҳ йўлига чақириш ҳамдир.\nШундай қилиб, ўн беш йилдан кейин биринчи бор ишга галстук тақмайдиган бўлдим (депутатликдан аввал ўн йил Хўжалик судида судья бўлиб ишлаганман. Судья ҳам Президент Фармойиши билан тайинлангани боис ҳар доим оқ кўйлак галстукда юриш шарт эди).\nЮқорида айтганимдек, бу ҳолатдан жиччагина ҳам афсус қилмадим. Чунки, депутат пайтимда депутатлар учун ажратилган тўққиз қаватли панель уйнинг тўртинчи қаватида тўрт хонали уйда турган бўлсам, энди ғиштли тўрт хонали уйнинг иккинчи қаватида турардим. Янги уй қишда иссиқ, ёзда салқин. Деярли курорт зонасида эди.\nМен анча йиллардан кейин биринчи бор тезда бойиб кетишни ўз олдимга мақсад қилиб қўйдим. Тўғри ҳар қандай идорада ҳуқуқ маслаҳатчи бўлиб ишлашим мумкин эди. Бу борада йигирма йиллик тажрибам бор ахир! Депутатлик давримда тўртта Қонун ташаббускори сифатида жамоа билан иштирок этдим. Битта «Футбол тўғрисида» Қонуннин ўзим ёздим. Учта Қонун лойиҳаси Президент томонидан имзоланди. Битта ташаббусимни Россия қонунчилиги ҳам қабул қилди. Лекин, ойлик маош билан уй ижара ҳақини тўлаш ва болаларни боқиш мураккаб эди. Айтмоқчи Прописка деган бало ҳам бунга халақит қиларди. Қашқадарёга кетай десам, болаларимнинг иккитаси Олийгоҳда ўқияпти, биттаси энди ўқиши керак. Мен тезда бойиб кетишим керак!\nБиламан китоб чиқариб демоқчисиз?\nЧунки, бир дўстим менга Ўзбекистон шароитида китоб сотиб бойиш имконияти йўқлигини бот-бот исботлаб берганди. Гарчи бу пайтда бир нечта китобларим эълон қилинган битта асарим саҳнада қўйилган бўлса-да, китоб сотиш ҳам, театр спектакли гонорари ҳам қониқарли эмасди. Лекин, шайтон йўлдан урди-ю, маддоҳлик қилишимга айнан яна китоб савдосига қатганим сабаб бўлди. Бу кейинроқ юз берди. Ҳозирча эса янги инновацион, оригинал фикр калламда ғужғон ўйнарди.\nҲисобим жуда оддий эди. Бир нарсани олдиндан айтиб қўяй, ҳар қандай чигал вазиятда ният қилиб ўзбек тилидаги Қуръон китобини очиб ўқийман, ўша сурани ўқиган пайтим миямга бир фикр келади. Бу ечим бўлади ва шу фикрда туриш учун Аллоҳга суяниб ҳаракат қилавераман. Бу услуб Амир Темурнинг услуби бўлиб, «Темур тузуклари» асарида бу ҳақда айтилган.\nТўғрисини айтсам депутат бўлишим, депутатлик пайтимда гапирган гапларимнинг деярли ҳаммаси айни шу китобни ўқиб, тафаккур қилгач гапирилган. Шунинг учун жуда кўп таклифларим, фикрларим ўша пайтда қабул қилинган ёки инобатга олинган. Тўғри, улар меники эканлиги бир ёки икки Бош Вазир ўринбосари томонидан баралла айтилган бўлса-да, бошқалари инобатга олинганини илоҳий белгилар орқали билиб турганман. Ин ша Аллоҳ Рамазон ойида ўша қизиқарли илоҳий белгили воқеаларни ёритиш ниятим бор.\nГапимизга қайтайлик. Ишдан бўшагач яна Қуръон очиб, энди нима иш қилсам экан дея ният қилдим. Қаҳф – Ғор сураси чиқди. Бу сурада Мусо пайғамбар билан Ҳизр пайғамбарларнинг учрашувлари баён этилган.\nСурани ўқиб бўлгач икки пайғамбарнинг йиқилиб кетаётган деворни тиклаб қўйганклари ҳақидаги воқеа бўйича бир фикр келди.\nЎшанда Мусо пайғамбар тикланган девор учун уй эгаларидан ҳақ олайлик деганда Ҳизр пайғамбар таклифни рад этиб, уларнинг ажралишига сабаб бўлади. Шунда бу ишнинг таъвилини Мусо пайғамбар сўраганида Ҳизр пайғамбар «бу уй иймонли кишининг уйи. У киши оламдан ўтган, девор тагида эса хазина бор. Аммо, унинг болалари ҳозир ёш. Девор йиқилиб хазина очилиб қолса, болалар ғўрлигидан хазинани ишлатишни билишмайди. Улар вояга етиб, пулни сарфлашни ўргангач, девор йиқилади. Шунда хазинани иймонли кишининг болалари ўз эҳтиёжлари учун тўғри фойдаланадилар»-дейди.\nБу мен ва укамнинг тақдирига мос келадиган воқеа эди.\nГап шундаки, мен ўн-ўн бир ёшларимда отам раҳматли қандайдир овқатдан қаттиқ заҳарланиб уйда ётиб қолди. Отам ўзига келган пайтида бизлар билан видолашар, онам, опаларим йиғлар, мен ҳам тушкун аҳволда эдим. Шунда Худога муножот қилиб «Худойим отам ўлмасин, ҳеч бўлмаса, мен ўттизга кирай» деб илтимос қилдим.\nОтам тузалиб кетди. Мен ҳуқуқшунос бўлдим. Отам менга бот-бот такрорларди «биласанми, сени нега ҳуқуқшунос бўлишингни истаганман?», «-Нега?», «Опа-укаларингга ҳимоячи бўлиб юришинг учун».\nОтамнинг дўсти Нурмат Саидовнинг отаси 99 ёшида қазо қилди. Иккимиз жанозадан пиёда қайтяпмиз. Шунда отам менга шундай, деди: – Ўғлим мен ҳам бир йил ичида қазо қиламан. Гўримни кенгроқ жойдан қаздир, эрта бир куни онангни ҳам шу ерга қўясан.\nМен бу гапга ҳеч нарса дея олмадим. Чунки, бир йилдан сўнг мен ўттиз ёшга тўлардим.


Бугун Ҳиндистоннинг Бомбай шаҳридан шимоли-шарқда жойлашган Насик шаҳрида ҳиндулар диний фестивали давомида камида 39 киши нобуд бўлди. Яна қарийб 100 одам жароҳатланди.\nҲиндулар учун муқаддас ҳисобланган Годавари дарёсида чўмилмоқчи бўлган юзлаб минг одам кичик бир йўлда йиғилган. Баъзиларни оломон топтаб ташлаган.\nАйни вақтда Бомбай шаҳрида 51 одам ўлимига сабаб бўлган портлашлардан норозилик тариқасида минглаб одамлар сукунатда шаҳар кўчаларидан юриб ўтдилар.\nОғизларини қора рўмол билан ёпган намойишчилар душанба куни бомба портлаган жойда йиғилиб, ҳокимият биносигача юриб бордилар.\nПортлашлар учун масъулиятни ҳеч бир гуруҳ ўз зиммасига олмади. Шаҳарда хавфсизлик чоралари кучайтирилган.\nҲиндистоннинг баъзи сиёсатчилари портлашларда исломий жангарилар қўли борлигини таъкидладилар.


00:31 / 03.08.2020\nАвстралиянинг Виктория штати касаллик авж олиши фонида қатъий карантин жорий этган - сўнгги бир кунда бу ерда 671та янги ҳолат қайд этилган.\nЭндрюснинг сўзларига кўра, аввалроқ жорий этилган карантин чоралари етарли натижа келтирмаган. «Биз қатъийроқ ҳаракатланишимиз зарур. Бу касалликни енгиб ўтишнинг ягона чораси», - деган у.\nЭкспертларни «манбаси аниқланмаган ҳолатлар» тушунчаси ташвишга солмоқда - бунда янги беморни ҳукуматга маълум бўлган касаллик ўчоғи билан боғлаб бўлмайди ёки унинг коронавирус ташувчилари билан алоқаси тасдиқланмайди.\n7,5 миллиондан ортиқ аҳолига эга бўлган Ҳонгконг баҳорда қатъий карантинсиз ҳам касаллик кенг тарқалишининг олдини ололганди, аммо июлда бу шаҳарда вирус авж ола бошлади - бу ерда ҳам кўпчилик ҳолатларнинг юқтириш манбасини аниқлаб бўлмади.\nЛотин Америкасида коронавирусдан вафот этганлар сони 200 мингдан ошди, қурбонларнинг катта қисми - 75 фоизи - Бразилия ва Мексика ҳиссасига тўғри келади.\nЭронда ўтган кунда 2 685та янги ҳолат қайд этилди - бу сўнгги бир ой ичидаги энг юқори кунлик ўсишдир. Соғлиқни сақлаш вазирлиги расмийси Сима Садат Ларининг айтишича, мамлакатнинг 31 вилоятидан 25тасида хавотирли вазият юзага келган.


Рамзан Қодиров Чеченистон раҳбарлигига қайта сайланиш учун ўз номзодини қўйди — Sof.uz\n7.07 19:35 77 Жаҳон\nЧеченистон раҳбари Рамзан Қодиров республика раҳбарлиги сайловларида қатнашиш учун ўз номзодини илгари сурди. Бу ҳақда минтақа сайлов комиссиясининг маълумотларига таяниб, «РБК» хабар берди.\n«Мен сизларга хушхабарни етказишга шошиляпман. Бугун, 6 июль куни Чеченистоннинг амалдаги раҳбари, Россия Қаҳрамони Рамзан Ахматович Қодиров 2021 йил 19 сентябрга белгиланган Чеченистон Республикаси раҳбари сайловига ўз номзодини қўйди», — дея маълум қилди сайлов комиссияси раҳбари Умар Байханов Instagram’да.\nИюнь ойида Россия президенти Владимир Путин 2007 йилдан бери Чеченистонни бошқариб келаётган Қодировни яна раҳбарлик учун номзодини қўйиш таклифини қўллаб-қувватлаганди.\n«Унда (сайловда) қатнашиш керак», — деган Путин ўшанда. Қодиров бунга жавобан «садоқатли пиёда аскар» сифатида давлат раҳбарининг «ҳар қандай буйруғини бажаришга» тайёрлигини билдирди. Кейинчалик «Ягона Россия»нинг Чеченистон ҳудудий бўлими сайловларда республиканинг амалдаги раҳбарини номзод қилиб кўрсатди.\nПутин томонидан қўллаб-қувватланганидан сўнг Қодиров Чеченистон раҳбари лавозимига сайланишга рози бўлди. «Мен президентимиз ва жамиятнинг хоҳиш-истагини тингладим ва сайловларда қатнашишга розилик бердим», — деди у.\nҚодиров Чеченистонни 2007 йилдан буён бошқариб келмоқда. 2016 йилда у республика раҳбарлигига қайта сайланган ва 94,8 фоиз сайловчи иштирок этган сайловларда 97,56 фоиз овоз олиб, ғалаба қозонганди.\nЧеченистонда сайловлар 2021 йил 19 сентябрь куни ўтказилади.


“Озод Ўзбекистон” иш бошлади\n02 июл 2022, Тошкент вақти: 13:49\nФеруза Яқинда Ўзбекистоннинг ижтимоий-сиёсий ҳаётига оид маълумотлар берувчи www.ozoduzbekistan.com Интернет сайти ўз фаолиятини бошлади. Сайт маълумотларни инглиз ва рус тилларида тарқатади.\nСайтда Ўзбекистондаги инсон ҳуқуқлари ва оммавий ахборот воситалари, ижтимоий, иқтисодий, сиёсий ҳаёт билан боғлиқ вазият хусусида таҳлилий-танқидий мақолаларга кенг ўрин берилмоқда. Унинг 8 ноябрь кунги саҳифасидан “Озод деҳқонлар” партиясининг ўзбекистонликларга мурожаати, Руслан Шариповнинг АҚШ Президенти Жорж Бушга мактуби, “Эрк” демократик партиясининг баёноти, шунингдек, Ўзбекистон ҳақида “Вашингтон пост” газетасида чоп этилган мақола ўрин олган.\nТаъкидлаш керакки, www.ozoduzbekistan.com каби йўналишга эга сайтлар бир нечта. Журналист Эльмира Ҳасанованинг сўзларига қараганда, бугунги кунда Ўзбекистонда содир бўлаётган воқеалар, мамлакатдаги асл вазият ҳақидаги ишончли ва ҳаққоний маълумотларни фақат Интернетдан олиш мумкин. Бироқ бу турдаги материалларга эга сайтлардан фойдаланишга тўсиқ қўйилади. www.ozoduzbekistan.com ни ҳам шундай тақдир кутади. Аммо бу йўл билан ахборот тарқалишига чек қўйиб бўлмайди.\nСўз ва фикр эркинлиги қўмитасининг “Арена” сайти Ўзбекистондаги сўз ва матбуот эркинлиги муаммоларини ёритиб боради. Ўзбекистон Интернетида бу сайт очилмайди. Унга тўсиқ қўйилган.\nҚўмита ва сайт раҳбари Инера Сафаргалиеванинг айтишича, “Арена” ишга тушгач, бор-йўғи бир ҳафта давомида унга бемалол кириш мумкин бўлган. Кейин эса унга тўсиқ қўйилган. Бироқ ҳукуматнинг сайтга қўллаётган бу усули ўзини кўп ҳам оқламайди. Чунки “Арена”даги материалларни бошқа сайтлар ҳам кўчириб босмоқда. Қолаверса, мавжуд прокси хизматлар орқали ҳар қандай сайтга кириш мумкин.\nИ.Сафаргалиеванинг таъкидлашича, ҳукуматнинг сайтларга тўсиқ қўйиши ўзини оқламайди. Зеро, зийрак ўқувчи воқелик ва афсонани дарров фарқлаб олади. Янги очилган www.ozoduzbekistan.com сайтини нима кутаётганини эса вақт кўрсатади.


Метадон терапияси дунёнинг кўп давлатларида кенг қўлланилади.\nЎзбекистонда гиёҳвандларни даволашда метадон воситасидан фойдаланиш масаласи яқин орада ҳал бўлмайдиган кўринади. Дунёнинг кўплаб давлатлари, айниқса ғарбда кенг тарқалган метадон терапиясини Ўзбекистон соғлиқни сақлаш вазирлиги “ўзбек менталитетига зид” деб топди. Метадон воситаси гиёҳвандларни опиум ва героин каби наркотикларга тобеъликдан даволашда ёрдамчи усул сифатида ишлатилади ва нисбатан арзон ҳисобланади. Лекин психологик аралашувсиз метадоннинг ўзи гиёҳвандликни даволамайди, дейди мутахассислар.\nЎзбекистондаги манбамиздан олинган хабарга кўра, яқинда соғлиқни сақлаш вазирлигида ўтказилган йиғинлардан бирида наркоманларни даволашда метадон воситасидан фойдаланиш “ўзбеклар менталитетига зиддир” деган фикр илгари сурилглан.\nМетадон Ўзбекистонда тақиқланган воситалар рўйхатига киради ва наркоманларга нисбатан метадон билан ўрин босувчи терапияни қўллаш ҳам тақиқланган ҳисобланади.\nЎзбекистон соғлиқни сақлаш вазирлиги даволаш бошқармасининг ўзини танштирмаган ходими “бу тартиб яқин орада ўзгармай қолади”, дея таъкидлади. Суҳбатдошимиз метадон билан даволаш қайси жиҳати билан “ўзбеклар зеҳниятига тўғри келмаслигини” изоҳлай олмаслигини қўшимча қилди.\nЎзбекистон соғлиқни сақлаш вазирлигининг исми сир қолишини истаган бошқа бир мутахассиси ҳозирда мамлакатда наркомания муаммоси бир мунча назоратга олинган бўлса-да, у ўз долзарблигини йўқотмаган дейди. Унинг айтишича, кейинги йилларда гиёҳвандликка ружу қўйганлар сони камаймаяётгани йўқ, лекин шу билан бирга наркотикларга тобеъликдан қутулиш учун мурожаат қилаётганлар сони ошиб бормоқда.\n“Ўзбекистонда наркоманларнинг кўпчилиги опиум ва героин истеъмол қилади. Бунда мамлакат қора бозоридаги наркотикларнинг аксар қисми паст сифатли, яхши тозаланмаган воситалардир”, дейди суҳбатдошимиз.\nЎзбекистон вилоятларидан биридаги наркология диспансери шифокори ҳозир ўз ваколатига кирувчи шаҳарда 360 наркоман рўйҳатга олингани, вилоят бўйича эса бу рақам 1600 кишини ташкил этишини маълум қилди.\nЎзбекистонда наркоманларни даволашда асосан уларнинг ҳаракатини диспансер доирасида чеклаб қўйиш усули қўлланилади. Бундан ташқари гиёҳвандларнинг яқинлари уларни уйда қафас ичига солиб қўйиши ҳоллари ҳам кўп учрайди.\nДунёнинг кўплаб давлатлари, хусусан, АҚШ ва ғарбнинг бошқа мамлакатларида метадон воситаси ёрдамида ўрин босувчи терапияни амалга ошириш кенг йўлга қўйилган.\nМетадон ҳам ўта кучли психотропик модда ҳисобланади. Масалан, героиндан кўра, метадон қарийб уч баробар кучлироқ наркотикдир. Шу сабабдан кўплаб мутахассислар бир наркотикдан қутулиш учун бошқасини ишлатмаслик лозим, деган фикрни ёқлайди.\nЛекин метадон терапияси тарафдорлари героин ёки опиумга тобеъ наркоманлар бу наркотикларни одатдаги кунига уч мартадан истеъмол қилгандан кўра, хуморини чиқаришда шифокорлар назорати остида бир кунда бир марта метадондан фойдаланса, ўзига ҳам атрофидагиларга ҳам камроқ зарари тегади, дея ишонади.\nПрагадаги метадон-маркази шифокори Зденек Веселининг айтишича, героин ва опиумдан фарқли ўлароқ, метадон ишлатилганда одам организмини детоксикация қилиш, яъни наркотикнинг заҳарли таъсиридан тозалаш осонроқ кечади ва бемор гиёҳвандликдан қутулиш имконлари кўпроқ бўлади.\n- Агар бемор наркотиклардан қутулишга қаттиқ аҳд қилган бўлса, масалан, бирор яхши ишга жойлашиш нияти бўлса, 3-4 ой метадонни истеъмол қилиб, кейин детоксикация учун ишлатиладиган воситалар ва психологик аралашув ёрдамида одам наркоманиядан қутулиши мумкин, дейди мутахассис.\nУнинг айтишича, Чехияда метадон терапияси қўлланилган наркоманларнинг 30 фоизи бу муаммодан қутулади.\nЛекин, дея қўшимча қилади у, метадоннинг ўзигина, бошқа терапия усуллари ва психологик ёрдамсиз, бу муаммодан қутулишнинг йўли сифатида кўрилмаслиги керак.\nМутахассисларга кўра, одатда метадон терапиясининг давомийлиги наркоманнинг афюн ёки героинни истеъмол қилиш тажрибасига кўра белгиланади. Масалан, 5 йил давомида героин истеъмол қилаётган бўсла, 5 йил давомида метадон қабул қилиши лозим бўлади.\nЗденек Весели ҳам метадон терапиясининг қайси жиҳати ўзбеклар зеҳниятига мос келмаганини тахмин қила олмайди. Лекин, дейди у, метадон терапияси нисбатан арзон ҳисобланади.\n- Бизда, Чехияда бир наркоманга бир кунда бериладиган метадон дозаси 15 крон атрофида, яъни бир еврога ҳам бормайди. Баъзи жойларда қимматроқ бўлиши мумкин, лекин нари борса, бир еврога бориши мумкин. Бундан ташқари метадоннинг ўзи муаммони ҳал қилмасада, наркоманнинг ўзига ва унинг яқинларига етказиши мумкин бўлган зиённи камайтиради, дейди чехиялик мутахассис.\nМДҲ мамлакатлари ичида метадон терапияси Ўзбекистондан ташқари Россия ва Туркманистонда ҳам тақиқланган.


Ўзбекистоннинг ер ости турли минералларга — нефть, газ, кўмир, олтингугурт, туз, фосфорит, қурилиш материаллари ва бошқаларга бойдир.\nТуркум 4 та почта маркасидан иборат бўлиб, квартблок кўринишида чоп этилган. Почта маркаларида Ўзбекистоннинг ер остидан топилган минералларнинг намуналари тасвирланган. Минералларнинг номлари ўзбек тилида лотин графикасида берилган.\nПочта маркалари бир неча рангда ишланган. Офсет усулида босилган. Перфорацияси тароқсимон. Қоғози оқ силлиқ. Почта маркаларнинг ўлчами 40×40 мм. Квартблокнинг ўлчами 100×120 мм. Почта маркаларнинг адади 8 минг нусхадан.\nДизайнер – Каневес Е.\nИдентификатсия рақамлари берилган ва номиналлар ўрнатилган.\n1366. «Флюорит-cалсит брекчияси» Номинали – 1800 сўм\n1367. «Мармар Оникс» Номинали – 3700 сўм\n1368. «Тасмали Феруза қора сланецда» Номинали – 6500 сўм\n1369. «Феруза» Номинали – 10700 сўм\nДата: 2019-07-26 03:53:30


«Расуллуллоҳ (соллаллоҳу алайҳи ва саллам) сирлари соҳиби»: Ҳузайфанинг Расулуллоҳ соллаллоҳу алайҳи ва саллам билан бирга ғазотларда иштирок этиши ва Бадр куни | Azon.uz - Ахборот-таҳлилий портал\n«Расуллуллоҳ (соллаллоҳу алайҳи ва саллам) сирлари соҳиби»: Ҳузайфанинг Расулуллоҳ соллаллоҳу алайҳи ва саллам билан бирга ғазотларда иштирок этиши ва Бадр куни\n458 20:35 13.05.2022\nII. Ҳузайфанинг Расулуллоҳ соллаллоҳу алайҳи ва саллам билан бирга ғазотларда иштирок этиши\nҲузайфа ибн Ямон розияллоҳу анҳу Аллоҳнинг динига кириб, уни маҳкам тутгач, шу диннинг нусрати йўлида бор имконини сарфлашни истади. Аллоҳ учун амал қилишга интилди, бу эътиқоди йўлида ҳеч нарсани аямасликка онт ичди. Расулуллоҳ соллаллоҳу алайҳи ва салламнинг хушнудликлари учун бор-будини тақдим қилиб, ўзини бахшида қилди. Расулуллоҳ соллаллоҳу алайҳи ва саллам билан бирга Аллоҳнинг дини нусрати учун барча ғазотларда ҳозир бўлди, ҳеч бир юришдан қолиб кетмади. Фақат Бадр ғазотида қуйида зикр этилажак сабабга кўра қатнашмади.\n1. Бадр куни\nБу ҳодиса Расулуллоҳ соллаллоҳу алайҳи ва салламнинг дўстлари билан бир қаторда душманларига берган аҳдига ҳам нақадар вафо қилишларини кўрсатади. Ҳузайфа ибн Ямон розияллоҳу анҳудан келган ҳадисда бундай дейилади: “Мени Бадрда қатнашишдан биргина нарса тўсди: отам Ҳусайл билан йўлга чиққан эдим. Қурайш кофирлари бизни тутиб олдилар.\n“Сизлар Муҳаммаднинг олдига (урушда унга ёр дам бериш учун) кетяпсиз!” дейишди. Биз:\n“Йўқ, фақат Мадинага кетяпмиз”, дедик. Улар биздан “Аллоҳнинг номи ила, фақат Мадинага кетмоқдамиз, Муҳаммаднинг ёнида туриб, жанг қилмаймиз!” деган аҳд олдилар. Набий соллаллоҳу Расулуллоҳ сирлари соҳиби алайҳи ва салламнинг ҳузурларига келиб, бу хабарни етказдик. Шунда у зот соллаллоҳу алайҳи ва саллам:\n“Уларга берилган аҳдга вафо қиламиз, Уларга қарши Аллоҳдан ёрдам сўраймиз”, дедилар.\nМана шу воқеадан сўнг Ҳузайфа Расулуллоҳ соллаллоҳу алайҳи ва саллам қатнашган ҳеч бир ғазотни қолдирмади.\nИбн Саъд дейди: “Уҳудда ва ундан кейинги ғазотларда ҳозир бўлган”.\n91 23:45 25.05.2022\n224 22:50 25.05.2022\n197 22:30 25.05.2022\n340 21:10 25.05.2022


ИнтерФУТБОЛ :: Футбол атрофида: КАРАНТИННИ ПИСАНД ҚИЛМАЙ...\nФутбол атрофида: КАРАНТИННИ ПИСАНД ҚИЛМАЙ...\nПандемия авж олган шароитда ҳам баъзи футболчилар ўзини яккалаш қоидасига риоя қилишмади ва бунинг оқибатида «ёввойи» вазиятларга тушиб қолишди. Жумладан, автомобилларни пачоқлаш, кузатувчиларни чақириш ва ҳаттоки, мамлакат президенти таҳдидига учраш ҳолатлари учради. Бугун шундай қоидабузарлардан 5 нафарининг кирдикорига алоҳида тўхталишни лозим топдик. Демак, 2020 йили карантин қоидаларини бузган футболчиларнинг топ-5 рўйхати.\n5-ўрин. «Сельта»нинг собиқ футболчилари Пионе Систо ва Фёдор Смолов\nДаниялик футболчи ўз ватанини қаттиқ соғинганиданми, у ерга шахсий автомобилида йўл олди. Чунки ўша пайт самолётлар қатнови тўхтатилганди. Хуллас, даниялик вингер машинада 3000 километрдан ортиқ масофани босиб ўтди! Бироқ бундай хатти-ҳаракат «Сельта»нинг қолган футболчиларини ғазаблантирди ва улар раҳбариятга мурожаат қилиб, даниялик жамоадошларига жазо тайинлашни сўрашди. Клуб шунга мувофиқ, даниялик футболчига 60 минг евро миқдорида жарима солди. Оқибатда Систо ва «Сельта» ўртасидаги муносабатлар ниҳоятда ёмонлашди ва футболчи ёзда ўз ватанига қайтиб, яна «Мидтьюлланд» либосини кийди.\nРоссиялик ҳужумчи айнан Систодан ўрнак олди, чоғи. Смолов Испаниядан учиш учун бир неча марта сўров юбориб, ҳар сафар рад жавоби олавергач, барча тақиқларни бузган ҳолда, мамлакат ҳудудидан хусусий самолётда чиқиб кетди. Бундай таваккалчилик сабабига қаранг - футболчи маъшуқаси 18 ёшли Мария Юмашева (Борис Ельциннинг невараси)нинг туғилган кунига шошилганди. Тўғри, Фёдор якунда Пионе Систодан фарқли ўлароқ, жаримадан қутулиб қолди, лекин у ҳам Испанияда узоқ вақт қолгани йўқ...\n4-ўрин. Кўнгилочар оқшомда қатнашган Кайл Уокер, Жек Грилиш, Фил Фоден ва Мэйсон Гринвуд\n«Манчестер Cити» ҳимоячиси Кайл Уокер дўсти билан енгилтабиат икки қизни меҳмонга чақиришгани туфайли машҳурлашди. Энг жирканч томони, Кайл эртасига «Инстаграм» тармоғидаги саҳифаси орқали видеомурожаат йўллади. Унда футболчи жиддий юз ифодаси билан барчани уйда ўтириш ва ижтимоий масофа сақлашга чақирди. Кейинроқ ўша қизлар ҳақиқатни очиб ташлашди ва футболчи мухлислар ғазабига учради. Бундан ташқари, «Сити» Уокерни 250 минг фунт миқдоридаги жарима билан «сийлади».\n«Астон Вилла» етакчиси Жек Грилиш тақиқланган зиёфатга борди ва бутун тунни ўша ерда ўтказди. Қайтиш чоғи эса шахсий автомобили - Range Rover ва яна 3та машинани пачоқлади. Энг кулгули томони, Грилиш ҳам зиёфатдан бир неча соат олдин махсус видеолавҳа орқали барчани карантин қоидаларига амал қилишга чақирганди. Суд якунда футболчига 80 минг фунт миқдорида жарима тайинлади, қолаверса, у 9 ой муддатга автомобиль ҳайдаш ҳуқуқидан маҳрум қилинди.\nҲаммасидан ҳам Фоден ва Гринвуд жуфтлиги кўрсатган «ҳунар» зўр чиқди. Исландия термасига қарши ўйинда Англия миллий жамоасида дебют қилган йигитлар буни алоҳида нишонлашни хоҳлаб, меҳмонхонага икки нафар маҳаллий моделни чақиришди. Базмни яшириш имкони бўлмади - қизлар кечадан олинган фотосурат ва видеолавҳаларни ижтимоий тармоққа жойлаштирдилар. Жазо ҳам дарҳол белгиланди - ҳар икки футболчи кучли нафрат остида қолди ва терма жамоадан ҳам четлаштирилди.\n3-ўрин. Жазодан қочиш учун муваффақиятсиз уринишлар\nЯна 2та ғалати воқеа. Бири «Гуанжоу Эвергранд» вакили Ю Ханчао билан содир бўлди. 33 ёшли ярим ҳимоячи қатъий карантин белгиланган вақт шахсий автомобилида Хитой қонунчилигидаги энг қатъий тақиқлардан бирига амал қилмади. Оддий айтганда, Ханчао тушмагур автомобиль рақамининг бир ҳарфи - «Е»ни «F»га ўзгартирди, албатта, камералар ёзуви туфайли қўлга тушмаслик илинжида. Бироқ унинг найранги натижа бермади: йўл ҳаракати камераси айнан ҳарфни алмаштириш жараёнини ёзиб олган экан. Хуллас, сохталикдан кўпчилик хабар топди, жумладан, клуб ҳам. Ҳаммаси футболчини жамоадан 6 йилга четлатиш билан тугади.\nИккинчи воқеа бутун бир клубга тегишли! Австриянинг ЛАСК жамоаси карантин пайти машғулотларни ҳеч қандай чекловларсиз хотиржам ўтказди. Ваҳоланки, Лига раҳбарияти фақат индивидуал машғулотларга рухсат берганди. Тўғри, ҳаммаси ошкор бўлгач, клуб раҳбарияти айбни тан олмади, ҳаттоки, видеолавҳаларни тарқатган манбани жосусликда айблади. Кейинчалик жамоа корчалонлари афсусланишди, чунки ЛАСКдан нақ 12 очко олиб ташланди. Энг аламлиси, жамоа мажбурий танаффусга қадар турнир жадвалида пешқадам эди, кейин жарима туфайли 2-қаторга тушиб қолди. Якунда барчаси «Зальцбург»га роса асқотди - «буқалар» чемпионликни тантана қилишди.\n2-ўрин. «Аугсбург» мураббийи Хайко Херрлих\nБунақаси фақат Германияда бўлиши мумкин! Хайхо Херрлих «Вольфсбург» билан ўйиндан олдин карантин қоидалари билан қатъиян ёпилган клуб ихтиёрини тарк этди. Қоидабузарлик сабаби - у қўл креми ва тиш пастаси сотиб олишни хоҳлаганди. Кейинчалик мураббий айбига иқрор бўлиб, қилмишидан пушаймон эканлигини билдирди. Аммо уни кейинги учрашувда жамоани бошқаришдан четлаштиришди, барибир. Хайхо фақат коронавирусга икки бора тест топширгач (улар салбий натижа бергач)гина ишига қайтди. Ҳа, немислар шундай қатъий туришади...\n1-ўрин. Лука Йович ва мамлакат президенти таҳдиди\nБутун мамлакатнинг энг юқори даражали шахсигача етиб борган воқелик. «Реал» ҳужумчиси март ойида қаллиғининг туғилган куни тантанасида қатнашиш учун Испаниядан ўзича чиқиб кетишга жазм этди. Боз устига, йигитча Сербияда ҳам карантин меъёрларига риоя қилмай, белгиланган изоляция қоидасини бузди. Вазият ОАВда эълон қилинганидан сўнг Йович катта муаммоларга дуч келди. Биринчидан, «Реал» раҳбарияти футболчининг ўзбошимча чиқиб кетганидан норози бўлди ва бунинг таъсирида ҳужумчи яқин орада трансферга қўйилиши мумкинлиги ҳақида хабарлар тарқалди. Иккинчидан, Сербиянинг қатъий қонунларига кўра, Лукага нафақат катта жарима, балки ҳаттоки, қамоқ жазоси ҳам таҳдид солди. Учинчидан, Сербия президентининг шахсан ўзи футболчидан, унинг тажовузкорлигию, хатти-ҳаракатидан роса ғазабланди. У шу қадар ғазабландики, Йовични алоҳида огоҳлантирди: «Агар у карантин чораларини яна бир бора бузса, ҳибсга олинади». Яхшиямки, Лука бошқа бундай қилмади, Мадридга қайтганидан сўнг карантин муддатини мулойимлик билан ўтади.\n20:38 Хара Мессининг MLSга ўтишини истайди (0)\n20:18 Сулшер: “«Челси»га қарши ўйин қийин бўлишини биламиз” (0)\n19:56 Мусиала «Бавария»да қолади (0)


2018 йилги маълумотларга қараганда, атмосферага энг кўп Тошкент (336,6 минг тонна), Қашқадарё (152,2 минг тонна) ва Бухоро вилоятлари (74,8 минг тонна) чиқинди чиқарган.\nЭнг ками эса Сурхондарё вилояти (5,1минг тонна) ҳиссасига тўғри келади.\nБу ҳақда 25 февраль куни Давлат экология қўмитасида бўлиб ўтган матбуот анжуманида маълум қилинди, деб хабар бермоқда Kun.uz мухбири.\nҚўмита ҳузуридаги Жамоатчилик кенгаши раиси Юсуфжон Шадиметовнинг айтишича, ҳозирда чанг, углерод оксиди, азот диоксиди, олтингугурт ва азот оксиди каби моддалар ҳавони энг кўп ифлослантирмоқда.\n«Атмосфера мунтазам равишда, кунига 3 маротаба – соат 07:00, 13:00, 19:00да кузатиб борилади. Ҳавонинг ифлосланишини мониторинг қилиш 25 шаҳарда 63та стационар станцияларда аниқланади», деди Шадиметов.\nТранспорт вазирлиги вакили Шербек Эрбековнинг сўзларига кўра, 2030 йилгача атроф-муҳитни муҳофаза қилиш концепциясига атмосферани ифлослантирувчи моддаларни 10 фоизга камайтириш, жамоат транспортининг 80 фоизини газ билан тўлдирилган ёқилғи ва электромобилларга ўтказиш тизими киритилган.\nМаълум қилинишича, Ўзбекистон корхоналаридаги чанг-газ тозалаш ускуналарининг аксарияти 10 йилдан ортиқ вақт давомида ишлатилган, бугунги кунда жисмоний ва маънавий жиҳатдан эскирган.\nДавлат экология қўмитаси раисининг биринчи ўринбосари Ибратжон Каримов ижтимоий тармоқлардаги фикр мулоҳазалар мониторинг қилингани, фойдаланувчилар йирик саноат корхоналари фаолиятига нисбатан жуда кўплаб салбий фикрлар билдиргани ҳақида гапирди.\n«Хусусан, Ахтачи цемент заводи (Андижон), Оҳангарон ва Бекобод цемент заводлари, Максам-Чирчиқ, Олмалиқ тоғ кон металлургия комбинати (Тошкент вилояти), Сирғали туманидаги труба ва бошқа корхона ва заводлар кўплаб танқидларга учрамоқда», – деди Ибратжон Каримов.\nАтроф-муҳитни ифлослантирувчи корхоналарга нисбатан кўрилаётган иқтисодий чоралар ҳақида ҳам маълумот берилди.\nУнга кўра, 2017 йилда жарималар ва компенсацион тўловлар 723,2 млн. сўмни ташкил қилган, 2018 йил – 975,476 млн. сўм ва 2019 йилнинг 1-чорагида – 1 млрд 72,83 млн. сўмни ташкил этган.


Эмери “ПСЖ”га Баккани олиб келмоқчи » Скачать музыку бесплатно новинки музыки 2016-2017\nЭмери “ПСЖ”га Баккани олиб келмоқчи\nКомментариев: 0 Просмотров: 178 Дата: 11-06-2016, 10:31 “Милан” клуби ҳужумчиси Карлос Бакка фаолиятини “ПСЖ” клубида давом эттириши мумкин, деб хабар бермоқда La Gazzetta dello Sport. Яқин вақт ичида “ПСЖ”да иш бошлаши кутилаётган Унаи Эмери 29 ёшли ҳужумчининг хизматларига қизиқиш билдирган. Мутахассис Франция клуби раҳбариятига тақдим қилган, трансфер қилиниши лозим бўлган футболчилар рўйхатида Бакка ҳам бор. Эслатиб ўтамиз, “Милан” клубига ўтишдан олдин Бакка “Севилья” клубида Унаи Эмери билан ишлаган. Футболчи ўтган мавсумда барча мусобақаларда 43 ўйинда майдонга тушиб, 20та гол урган. - деб хабар бермоқда Stadion.uz нашри.


«Бу жиддий масалада халқимизнинг хоҳиш-иродасига таянамиз» — Президент яна ЕОИИ ҳақида гапирди – КУН УЗ\nГлавная / Сиёсат / «Бу жиддий масалада халқимизнинг хоҳиш-иродасига таянамиз» — Президент яна ЕОИИ ҳақида гапирди\nanvarj63 24.01.2020\tСиёсат Comments Off on «Бу жиддий масалада халқимизнинг хоҳиш-иродасига таянамиз» — Президент яна ЕОИИ ҳақида гапирди 28 Показы\nПрезидент парламентга мурожаатномасида Шавкат Мирзиёев 2020 йил ва кейинги йилларда иқтисодиёт соҳасида амалга оширилиши зарур бўлган дастурий ва мақсадли вазифаларга кўрсатиб ўтди. Президент нутқида яна бир бор Евроосиё иқтисодий иттифоқи ҳақида гапириб, гап аъзолик эмас, ҳамкорлик ҳақида кетаётганини таъкидлади.\n«Яна бир муҳим масалага эътиборингизни қаратмоқчиман.\nАҳоли даромадларини ошириш, қўшимча иш ўринлари яратиш, маҳсулот ишлаб чиқаришни кўпайтириш учун бизга янги-янги бозорлар керак.\nБунинг учун бозор иқтисодиёти ва давр талабларига мос кўплаб қонун ва қарорларни қабул қиляпмиз.\nЛекин, афсуски, уларни ижро қиладиган кўпгина амалдорлар ҳали ҳам эскича иш услуби, расмиятчилик ва бефарқликдан қутулгани йўқ.\nОчиқ бозор – маҳсулот сифатини ошириш, таннархни пасайтириш, янги технологиялар олиб келишга мажбур қилади, бозор ислоҳотларини жадал ривожлантиради.\nСодда қилиб айтсак, жаҳон ишлаб чиқариш занжирларига, дунё бозори талабларига ва иқтисодий интеграция жараёнларига ҳамоҳанг бўлишимиз лозим.\nМулоқот ва рақобатга тайёр бўлиш учун тармоқ раҳбарлари ўз устида тинимсиз ишлаши шарт.\nБизнинг ташқи савдога чиқадиган юкларимизнинг 80 фоизи Қозоғистон, Қирғиз Республикаси ва Россиянинг транзит йўлаклари орқали ўтади.\nШунингдек, тайёр маҳсулотларимиз экспортининг 50 фоизи, айрим товарлар бўйича эса 80 фоизи Россия, Қозоғистон, Қирғизистон ҳиссасига тўғри келади.\nАна шу омилларни инобатга олиб ҳамда Россия ва Қозоғистонга ишлаш учун борган фуқароларимизга қулай шарт-шароит яратиш мақсадида, бугунги кунда Ўзбекистоннинг Евроосиё иқтисодий иттифоқи билан ҳамкорлик қилиш билан боғлиқ масалалар ўрганилмоқда.\nБиз, албатта, ушбу жиддий масалада, энг аввало, халқимизнинг манфаатларидан келиб чиқиб, уларнинг хоҳиш-иродасига таянамиз.\nШу билан бирга, биз Жаҳон савдо ташкилоти билан бошланган мулоқотимизни, ҳамда Европа Иттифоқи билан Ҳамкорлик ва шериклик тўғрисидаги янги битимни тузиш бўйича ишларни изчил давом эттирамиз.\nШунингдек, биз бошқа халқаро ва минтақавий иқтисодий ташкилотлардаги иштирокимизни, янада кучайтирамиз», деди президент.\nПред. 12:40 33852 2 «Бу тизимни фуқароларимизнинг оёғига кишан қилганмиз» — Президент пропискани ислоҳ қилиш бўйича топшириқ берди\nСледующая Президент ҳукумат аъзоларини тасдиқлади. Ҳозирча учта лавозим бўш қолмоқда\nЎзбекистон президенти Шавкат Мирзиёев хорижда бўлган ва қийин аҳволга тушиб қолган фуқароларимизнинг манфаатларини ҳимоя қилиш …


Эрондан 8 тонна саримсоқ келтирилди. Нимага? - Huquq.uz\nЭрондан 8 тонна саримсоқ келтирилди. Нимага?\n12:00 - 30.04.2021\nКонимех тумани 2-секторидаги 3 та маҳаллада 6111 киши 1391 та хонадонда истиқомат қилади. 2021 йилнинг бошидан бери гуруҳ аъзолари уйма-уй юриш давомида 424 та муаммо борлигини аниқлади.\nУларни ҳал қилиш учун Шўртепа ва Юксалиш маҳаллаларида йўлга қум-шағал ётқизилди, кўприк тузатилди. Трансформаторлар созланиб, симёғочлар алмаштирилди, Сув иншоотлари таъмирланди, йўл белгилари алмаштирилди, олис ҳудудларга газ баллонлари бир вақтнинг ўзида берилиши йўлга қўйилди.\n«Намунали қишлоқ» лойиҳаси асосида Шодибек қишлоғи танлаб олинди. «Конимех томорқа хизмати» МЧЖ Эрондан 8 тонна саримсоқ келтириб, аҳоли ва фермер хўжаликларига тарқатди. Бундан мақсадмазкур қишлоқда яшовчи аҳоли етиштирган маҳсулотларни экспорт қилиб, қўшимча даромадга эга бўлишини таъминлашдир.\n2020 йилда 2-секторда истиқомат қилувчи оилаларнинг шароити ўрганиб чиқилиб, 368 та оила «темир дафтар»га киритилганди. Уларнинг бандлигини таъминлаш мақсадида бир қатор ишлар қилинди. Кўрилган чоралар бесамар кетмади. Йил якунида халқ депутатлари туман кенгашининг қарори билан 362 та оилани «темир дафтар»дан чиқаришга эришилди.\nСектор ҳудудидаги Шўртепа, Юксалиш маҳаллалари ва Саржал овулида яшовчи ёшларнинг 172 нафари «ёшлар дафтари»га киритилди. 116 нафарининг бандлиги таъминланди. Шу жумладан, 53 нафарига имтиёзли кредит ажратилди.\nҲар хил муаммоси бўлган 142 аёл «аёллар дафтари»га киритилиб, 120 нафарига ёрдам кўрсатилди. Ишлаш истагини билдирган 32 аёлнинг 22 нафари ишга жойлаштирилди. Шу жумладан, 7 нафари доимий, 15 нафари вақтинчалик иш билан таъминланди. Тадбиркорлик учун кредит олиш истагини билдирган 10 та аёлга имтиёзли кредит ажратилди. Бир аёлга иссиқхона қуриб берилди. Боқувчисини йўқотган 31 нафар хотин-қизнинг ҳар бирига 980 минг сўмдан бир марталик моддий ёрдам берилди. Тиббий ёрдамга муҳтож 45 аёл тиббий кўрикдан ўтказилди, 14 нафарига дори-дармон олишда, 14 нафарига стационар даволанишда кўмаклашилди.\nДафтарларга киритилган 73 кишига «Ҳар бир оила – тадбиркор» давлат дастури асосида 1 млрд. 214 млн. сўм имтиёзли кредит ажратилди.


Январь ойида инфляция 0,9 фоизни ташкил этди\n2022 йил январь ойида истеъмол бозорида товар ва хизматлар ўртача 0,9 фоизга қимматлашган. Йиллик кўрсаткичда (2021 йил январига нисбатан) истеъмол секторида нархлар ўсиши 9,8 фоизни ташкил этди.\nТОШКЕНТ, 1 фев — Sputnik. 2022 йил январь ойида истеъмол бозорида товар ва хизматлар ўртача 0,9 фоизга қимматлашган. Йиллик кўрсаткичда (2021 йил январига нисбатан) истеъмол секторида нархлар ўсиши 9,8 фоизни ташкил этди. Бундан Давлат статистика қўмитаси рақамлари дарак бермоқда.Январь ойидаги инфляция даражаси ўтган ойга нисбатан 0,1 фоизга, йиллик кўрсаткич эса 2021 йилнинг мос даврига нисбатан 1,8 фоизга пастлаган.Нархлар ва тарифлар ўсишида етакчи ўринларни озиқ-овқат маҳсулотлари эгаллаган. Улар нархлари ўртача 1,3 фоизга ошган. Ноозиқ-овқат товарлари 0,5 фоизга, аҳолига пуллик хизматлар 0,7 фоизга ошди.Келгуси 5 йилда Ўзбекистон иқтисодиётини қандай ўзгаришлар кутмоқдаБу ойда анъанавий тарзда мева-сабзавот маҳсулотлари нархлар ошиши бўйича етакчилик қилди. Мевалар нархи 2021 йил охирига нисбатан 3,1 фоизга, сабзавотлар 5,8 фоизга қимматлашган. Гўшт маҳсулотлари эса 0,4 фоизга арзонлашган.Президент Шавкат Мирзиёев иқтисодий комплекс раҳбарлари ва ҳокимлар олдига жорий йилда инфляция даражасини 9 фоиздан оширмаслик вазифасини қўйган.\n© Sputnik / Максим Богодвид / Фотобанкка ўтишПродукты в корзине, архивное фото\n2022 йилнинг январь ойида инфляция кўрсаткичи 0,9 фоизни, йиллик нисбатда эса 9,8 фоизни ташкил қилди.\nТОШКЕНТ, 1 фев — Sputnik. 2022 йил январь ойида истеъмол бозорида товар ва хизматлар ўртача 0,9 фоизга қимматлашган. Йиллик кўрсаткичда (2021 йил январига нисбатан) истеъмол секторида нархлар ўсиши 9,8 фоизни ташкил этди. Бундан Давлат статистика қўмитаси рақамлари дарак бермоқда.\nЯнварь ойидаги инфляция даражаси ўтган ойга нисбатан 0,1 фоизга, йиллик кўрсаткич эса 2021 йилнинг мос даврига нисбатан 1,8 фоизга пастлаган.\nНархлар ва тарифлар ўсишида етакчи ўринларни озиқ-овқат маҳсулотлари эгаллаган. Улар нархлари ўртача 1,3 фоизга ошган. Ноозиқ-овқат товарлари 0,5 фоизга, аҳолига пуллик хизматлар 0,7 фоизга ошди.\nБу ойда анъанавий тарзда мева-сабзавот маҳсулотлари нархлар ошиши бўйича етакчилик қилди. Мевалар нархи 2021 йил охирига нисбатан 3,1 фоизга, сабзавотлар 5,8 фоизга қимматлашган. Гўшт маҳсулотлари эса 0,4 фоизга арзонлашган.\nПрезидент Шавкат Мирзиёев иқтисодий комплекс раҳбарлари ва ҳокимлар олдига жорий йилда инфляция даражасини 9 фоиздан оширмаслик вазифасини қўйган.


Бош қароргоҳи Вашингтонда жойлашган Freedom House ташкилоти 27 апрель куни эълон қилган ҳисоботга кўра, 2015 йил жаҳонда матбуот эркинлиги сўнгги 12 йил ичидаги энг қуйи кўрсаткичга тушган. Бунга сиёсий, жиноий ва террорчи кучларнинг ҳокимият учун курашда оммавий ахборот воситалари овозини бўғишга ҳаракат қилаётгани сабаб бўлган.\nМатбуот эркинлиги¸ ҳисоботга кўра¸ энг кўп Яқин Шарқ ва Туркияда поймол қилинган. Мазкур ҳудудда ҳукумат ва жангари гуруҳлар журналистлар ва матбуотни ўз мафкурасини тарқатиш воситасига айланишга мажбурлаган.\nFreedom House ташкилотининг “2016 йилда матбуот эркинлиги: Ҳукмрон фикр учун кураш” деб номланган ҳисоботида ўтган йили журналистлар учун энг хавфли ҳудуд Сурия бўлгани айтилади. 2015 йил давомида бу мамлакатда камида 14 нафар журналист ўлдирилган; айни пайтда Туркияда ҳам уч суриялик журналист “Исломий давлат” жангари гуруҳи томонидан ўлдирилган.\nFreedom House ҳисоботида Туркия ҳукуматининг ҳам“ҳақиқий ва эҳтимолий таҳдидлар” баҳонасида матбуотни бўға бошлагани айтилади. Хусусан, Туркия президенти Ражаб Тоййиб Эрдўғоннинг журналист, блоггер ҳамда ижтимоий тармоқ фойдаланувчиларига тазйиқ ўтказгани ҳисоботда алоҳида таъкидланади.\n2015 йилда Россия ҳукумати оммавий ахборот воситалари орқали ўз пропагандасини кучайтирганини қайд этган Freedom House¸ Кремлнинг маҳаллий матбуотни қаттиқ назоратга олгани ҳолда, қўшни мамлакатлар, жумладан, Украина, Молдова, Болтиқ бўйи ҳамда Марказий Осиё мамлакатлари матбуотини ҳамманипуляция қилгани таъкидланади.\nFreedom House ҳисоботида 199 давлат ва ҳудуддаги матбуот эркинлигига 0 дан (энг эркин) 100 гача (эркинлик энг оз) бўлган шкалада баҳо берилган. Бунинг асосида мамлакатлар “эркин”, “қисман эркин”, “эркин бўлмаган” гуруҳларига бўлинган.\nЎзбекистон яна сўз эркинлиги энг бўғилган 10 мамлакат сирасига киритилди ва 197-ўринга қўйилди. Ҳисоботдан келиб чиқилса, сўз эркинлиги билан боғлиқ вазият Ўзбекистонда фақат Шимолий Корея ва Туркманистондагидангина яхшироқдир. Ташкилот аввалги йилларда ёйинлаган ҳисоботларда ҳам Ўзбекистон матбуот эркинлиги бўйича доим “ёмонларнинг ёмони” бўлган мамлакатлар қаторидан жой олиб келди.\nМарказий Осиёнинг бошқа давлатлари ҳам ҳисоботда “матбуоти эркин бўлмаган” мамлакатлар сирасига киритилди ва минтақанинг нисбатан демократик давлати Қирғизистон 149-ўринга, Тожикистон 176-ўринга, Қозоғистон эса 181-ўринга қўйилди.\nFreedom House тадқиқотчиси Элен Агекян Озодлик радиоси билан суҳбатда Марказий Осиë минтақасидаги матбуот эркинлиги вазиятида 2015 йил давомида ҳеч қандай ижобий ўзгариш кузатилмаганини таъкидлади.


Microsoft дунёдаги энг қиммат компанияга айланди - Darakchi\nMicrosoft дунёдаги энг қиммат компанияга айланди\nДУНЁ 30.10.2021, 16:12\n"Apple" нинг акциялари 3 фоизга тушгани сабаб "Microsoft" энг бой компанияга айланди.\nMicrosoft дунёдаги энг йирик бозор капиталлашувига эга компания бўлди, деб ёзади Реутерс. Microsoft бу орқали "Apple"ни ушбу мақомдан маҳрум қилди.\nТошкент вақти билан соат 19:30 ҳолатига кўра, Microsoft капиталлашуви 2,45 триллион долларни, Apple компанияси эса 2,41 триллион долларни ташкил қилган.\n"Apple" акциялари асосан сўнгги икки ҳафта ичида ўсди. Аммо компания сентябрь ойида якунланган чорак натижаларини эълон қилди ва улар таҳлилчиларнинг прогнозларидан паст бўлди.\nКомпания 2020 йилнинг шу даврига нисбатан 29 фоизга кўп, рекорд даражадаги 83,4 миллиард доллар даромад олди. Бироқ экспертлар даромадни 84,85 миллиард доллар деб кутган эди. Компания етказиб беришдаги муаммолар туфайли 6 миллиард доллар йўқотди, деди унинг бош директори Тим Кук. У компания жорий чоракда таъминот занжирида янада катта муаммоларни кутаётгани ҳақида огоҳлантирди.\nКомпаниянинг асосий маҳсулоти iPhone сотуви ҳам кутилганидан паст бўлиб, 38,87 миллиард долларни ташкил қилди.\nMicrosoft акциялари, аксинча, жума кунги савдолар давомида деярли 1 фоизга қимматлашиб, ҳар бир акция учун 327 долларни ташкил қилди. Компания сўнгги чоракда "Apple"дан фарқли ўлароқ, таҳлилчиларнинг даромад бўйича кутганидан ошиб кетди: у ўтган йилга нисбатан 22 фоизга ўсди ва 45,32 миллиард долларни ташкил қилди.\nApple Қўшма Штатларда биринчи бўлиб 1 триллион доллар капиталлашувни, кейин эса 2 триллион долларни енгиб чиқди. Microsoft 2020 йилда бозор капиталлашуви бўйича Apple-ни ортда қолдирди. Microsoft компаниясининг 2021 йил июнь ойидаги фойдаси 2 триллион доллардан ошиб кетди.


Ўзбекистонда илк бор «Oltin pichoq» пазандалик чемпионати ўтказилади\n22:39 / 05.02.2016\n2016 йилнинг 6 февралидан 15 августига қадар илк бор «Oltin pichoq» биринчи пазандалик чемпионати ўтказилади. Лойиҳа “Соғлом она ва бола йили”га бағишланган бўлиб, профессионал бош ошпаз ва ошпазлар, пазандалик, меҳмонхона, ресторан ва кейтеринг соҳасида ишловчилар, шунингдек, ушбу йўналишдаги касб-ҳунар коллежлари талабалари қатнашади.\n4 февраль куни Ошпазлар Ассоциациасида WACS (Бутунжаҳон ошпазлари жамиятлар ассоциацияси) мезони бўйича чемпионат ҳакамалари рўйхатдан ўтказилди. Ҳакамлар ҳайъати профессионал, шу соҳада 10 йилдан кам бўлмаган хизмат фаолиятига эга ошпазлардан иборат. Рўйхатдан ўтган ҳакамлар чемпионатнинг туман ва шаҳар босқичларидаги энг яхшиларни саралашда қатнашади. Танлов ғолиблари Ресубликамиз мустақиллигининг 25 йиллик байрами арафисида аниқланади.\n«Oltin pichoq» танлови йўналишлари:\n- Талабалар ва ёш мутахассислар тоифаси (1 йилдан кам бўлмаган иш стажига эга мутахассислар)\n- Ёшлар тоифаси (1 йилдан кўп иш стажига эга ёш мутахассислар)\n- Ишлаб чиқариш таълими мутахассислари тоифаси\n- Профессионаллар тоифаси (су-шеф, Бош-ошпаз)\nҒолиблар учун мукофотлар миқдори:\nI ўрин – 5 000 000 сўм ва диплом\nII ўрин – 3 000 000 сўм ва диплом\nIII ўрин – 1 500 000 сўм ва диплом\nЧемпионатнинг Тошкент шаҳар босқичига саралаш 6 февраль куни соат 11.00да Ўзбекистон ошпазлари Ассоциациясида бошланади.


Ўзбекистоннинг кучли тўртликка кира олмаслиги, пичоққа илинадиган футболчининг йўқлиги, олимпиячиларимизнинг “фантастик” ўйини » Ўзбекистон янгиликлари – Zamin.uz\nЎзбекистоннинг кучли тўртликка кира олмаслиги, пичоққа илинадиган футболчининг йўқлиги, олимпиячиларимизнинг “фантастик” ўйини\n- Биз сиз билан биргаликда хоҳлаймизми йўқми, ҳар қандай шароитда терма жамоамизни яхши кўрамиз. Футболчилар, мураббийлар нотўғри қарор қилганда, натижалар кўнгилни ранжитганда ўша куни асабимиз бузилади. Лекин эртаси куни янги умид билан уйғонамиз. Кейинги учрашувларни кута бошлаймиз. Чунки бу қон қонимизга сингиб кетган футболга бўлган меҳрнинг таъсири бўлса керак.\nЯқин яқингача ҳар сафар жаҳон чемпионатига чиқишга бир баҳия етмай қолди деб ўзимизни овутардик ва кейингисида ҳудо хоҳласа, жаҳон чемпионати финал босқичида 32 та эмас, балки 48 та жамоа иштирок этаркан, ўшанда, албатта, Ўзбекистон футболчилари мундиалга боришади, Ҳожибой Тожибоев айтганидек, ҳеч бўлмаса музқаймоқ еб келишади деб, ўзимизни ўзимиз юпатардик.\nХабарингиз бўлса керак, ФИФА 2022 йили Қатарда ўтказиладиган жаҳон чемпионатида 32 та миллий терма жамоа иштирок этишини расман тасдиқлади. Мабодо 48 та бўлиб қолармикан деган умидлар саробга айланди. Қатарнинг ўзи мундиални 48 та жамоа иштирок этишига тайёрлигини билдиргани эътиборга лойиқ. Қатарликлар ҳозир қурилаётган, биттаси фойдаланишга топширилган стадионнинг ёнига яна 4 та арена қўшиб қўйиш мумкинликларини билдиришди.\nФақат мезбон давлат ана шу стадионлар сиғимини 20 000дан ошмаслигини таклиф қилди. ФИФА бу таклифга кўнмади. Қўни-қўшнилар ўтказа қолсин деган вариант ҳам ўзини оқламади. Қатар атрофидагилар жаҳон чемпионати савиясидаги ўйинларни ўтказишга тайёр эмасликларини билдиришди. Баъзи мамлакатлар сиёсий нуқтаъи назардан бунга розилик бермади. Нима бўлганда ҳам 2022 йилги жаҳон чемпионати саралашига Осиёга тўрт яримта ўрин ажратилмоқда холос.\nЎша яримтасини олиб ташлайлик. Тўртта дейлик. Биз ўша тўрттанинг ичига кира оламизми? Келинг, ўзимизни алдамайлик. Агар бугунги футбол бўлса, 4 та етакчи жамоа орасида бизга жой тегмайди. Бу ёқмайдиган ҳақиқат. Лекин ўзимизни алдаганимиздан нима фойда? Тўғриси, бир тасаввур қилиб кўринг. Бугун қитъа миқёсидаги футболни мунтазам равишда кузатиб бораётган бўлсангиз, биз Япония, Жанубий Корея, Австралия, Эрон, Қатар каби терма жамоалардан бир бош устунмиз деб айта оласизми?\nАгар футболни кузатиб бораётган бўлсангиз, бу саволга ижобий жавоб бермайсиз. Ваҳоланки, буёқда ҳали Бирлашган Араб Амирликлари, Саудия Арабистони, Ироқ, Сурия, Шимолий Корея ва бир қатор мамлакат терма жамоалари ҳам бор. Шу терма жамоаларнинг ўйинларининг кўпини январь ойида ўтказилган Осиё Кубогида кўрдик. Бизникиларнинг ўйинини томоша қилдик.\nАвстралия кучсизланган ҳолда биздан устун чиқа билди. Бизчи? Қайси таркиб билан Эрон, Жанубий Корея, Японияни бемалол юта оламиз? Бугун майдонга тушаётган футболчиларимиздан қайси бири ўша рақибларнинг футболчиларини қўрқита олади, доғда қолдиришни уддалайди?\n23 ёшликлар ўртасидаги Осиё чемпионатида Равшан Ҳайдаров бошчилигидаги жамоамиз ғалаба қозонганида, ҳаммамиз роса хурсанд бўлдик. Бу ҳам бор гап. Чинакамига ўша жамоа кўрсатган ўйинидан завқ олдик. Равшан Ҳайдаровнинг мураббий сифатида нималарга қодир эканлигини кўрдик. Чунки тенг ўйин кетаётган бир пайтда, қўшимча вақтда ҳимоячи ўрнига ярим ҳимоячи, ҳужумчини майдонга тушира олиш Ўзбекистондаги унча-мунча мураббийнинг қўлидан келмасди, аввал.\nБир амаллаб пенальтилар сериясига етиб келишни ўйлашарди ҳамюртларимиз. Равшан Ҳайдаров бошқача йўл тутди. Унинг шогирдлари, ҳимоячилари қўшимча вақтда ҳужумда югуриб юрганини кўрдик. Акрамжон Комилов ярим финалда урган голни ҳали эсдан чиқарганимиз йўқ. Ёки финалда учрашув якунланиши арафасида ҳамюртимиз дарвозани ишғол қилиб, чемпионликни келтиргани эсингизда, албатта. Ана ўша жамоанинг ғалабасига бизникиларнинг кучи, шижоати, ғайрати, омади келиши билан бирга айрим рақиблар била туриб, онгли равишда ёшроқ футболчилардан иборат таркибни олиб боргани ҳам сабаб бўлганди.\nЁдингизда бўлса, Япония Осиё чемпионатига 2020 йили Токиода бўлиб ўтадиган олимпия ўйинларида иштирок эта оладиган таркиб билан ташриф буюрган. Қолган мамлакатларда ёшлар анча-мунча эди. Шу боисдан ҳам Индонезияда ўтган Осиё ўйинларида Равшан Ҳайдаров бошчилигидаги жамоамиз биз кутган натижани – шуҳсупага кўтарилиш вазифасини уддалай билмади.\nФутболимиз мутасаддилари чет элдан мураббий олиб келишди. Любинко Друлович келганида Европа футболи юртимизга ўз ҳавоси билан киради деб кутдик. Бироқ саралаш босқичидаги ўйинларни таҳлил қиладиган бўлсак, ҳали қувонишимизга эрта экан. Ўйин майли. Ёдингизда бўлса, Токио олимпиадасига йўлланма берадиган Осиё чемпионати финал босқичига юртдошларимиз Тожикистон билан 0:0 ҳисобидаги дуранг қайд этган ҳолда чиқишди.\nТожикистон терма жамоасига Тошкентда бирорта гол ура олмаганимиздан кейин мураббийдан ана шу воқеа, ҳодисанинг таҳлилини кутгандик. Друлович шогирдларим жуда зўр ўйнашди, фантастик футбол намойиш этишди деганидан сўнг, ҳайрон-у, лол бўлиб қолдик. Наҳотки, ўша куни сиз билан биз томоша қилганимиз фантастик ўйин бўлса? Агар бу фантастик ўйин десак, унда қаерга боришимизни билмадим.\nКелгуси йил январда Осиё чемпионати бўлиб ўтади. Совриндорлар Токиога йўлланмани қўлга киритишади. Биз барчамиз ҳеч бўлмаса мана шу авлод олимпиада ўйинларида қатнашсин, тажриба орттирсин. Кейин Қатарга жаҳон чемпионатига бориш учун йигитлар жон жаҳти билан курашади ва сиз-у бизни хурсанд қилади деб ишонгимиз келади. Ҳақиқатдан ҳам шундай бўлсин.\nЛекин ўсмирлар ва ёшлар терма жамоаларимизнинг ўйинлари ва натижалари пасайиб бораётгани кишини ташвишлантиради. 16, 19 ёшгача бўлганлар яқин ўтмишда жаҳон чемпионатига чиқибгина қолмасдан, мундиалда чорак финалга бораётганди ва биз бинга ўрганишни бошлагандик. Энди эса жаҳон чемпионати уёқда турсин, Осиё чемпионати финал босқичига йўлланмани қўлга кирита олмаяпмиз.\nЯнгиликлар » Спорт » Ўзбекистоннинг кучли тўртликка кира олмаслиги, пичоққа илинадиган футболчининг йўқлиги, олимпиячиларимизнинг “фантастик” ўйини\n09:04 ФИФА Қатардаги ЖЧ-2022 да 32 терма жамоа қатнашишини эълон қилди\n22:00 Қатардаги ЖЧ қатнашчилари сони 48 тага етказилиши мумкин\n00:23 Инфантино: "Қатарда ўтказиладиган жаҳон чемпионатида 48 та терма жамоа қатнашади"\n15:23 Инфантино: ЖЧ-2022 турнирида 48 жамоа қатнашиши мумкин\n16:02 Терма жамоанинг бош мураббийи жаҳон чемпионати тугагунга қадар сир тутилади


Эрта тонгданоқ майдон атрофи ҳуқуқ-тартибот органлари ходимлари томонидан тўла тўсиб қўйилган эди. Хотира майдонидаги байрам тадбирлари эрталаб соат 10 да бошланди. Мамлакат Президенти, ҳукумат аъзолари, дипломатик корпус вакилларининг “Мотамсаро она” ҳайкали пойига гулчамбар қўйиш маросими бўлди. Икки соат давомида майдонга таклиф этилганлардан бошқа ҳеч ким, ҳатто уруш қатнашчилари ва фахрийлар ҳам киритилмади. Фақат кундуз соат 12 дан кейингина уларнинг майдонга киришига рухсат этилди.\n“Озодлик” мухбири байрам қилгани Хотира майдонига келган уруш фахрийларидан бирининг рафиқаси билан суҳбатлашиб, ушбу тантаналар арафасида уруш қатнашчиларини рағбатлантириш масалалари билан қизиқди. Унинг айтишича, ҳукумат қарорида уларга 18 минг сўмдан рағбатлантириш пули берилиши кўрсатилган бўлса-да, аслида 10 минг сўм ва бир дона гул берилган.\nЯккасарой туманидаги “Конституция” маҳалласи оқсоқоли Комилжон Муҳаммадёровнинг таъкидлашича, байрам муносабати билан маҳаллада яшовчи уруш қатнашчиларига 18 минг сўмдан пул берилган. Уларга атаб байрам дастурхони ёзилган ва маҳалла ҳисобидан ҳам совға-салом улашилган.\nУруш қатнашчиси Ҳабибулла Рамадоновнинг сўзларига қараганда, ҳукумат қарори асосида у ҳам 18 минг пул олган. Ишлаган жойидан эса яна 12 минг сўм берилган.\nОтахоннинг айтишича, бугунги кунда уруш қатнашчилари учун ҳеч қандай имтиёз сақланиб қолмаган.


Ҳар хил нопок корхоналарнинг солиқ тўлашдан қочиб юришига чек қўйилади\nМуносабат майдони 21 February 2018 17:29 386\nЎзбекистон Республикаси Президенти Шавкат Мирзиёев бугун, 21 февраль куни импорт ҳажмини қисқартириш ва маҳаллийлаштирилган маҳсулот ишлаб чиқаришни кўпайтириш ишларини таҳлил қилиш, бу борадаги энг муҳим вазифаларни белгилаб олишга бағишланган йиғилиш ўтказди.\nЙиғилишда қайд этилишича, ўтган йили «Ўзтўқимачиликсаноат» уюшмаси томонидан 9 миллион долларлик светодиод чироқлар, прожекторлар ва бошқа товарлар, «Ўзбекнефтегаз» тизимига 2 миллион долларлик пўлат қувур, кабель, иситиш қозони, электродлар, «Ўзбекэнерго» томонидан 800 минг долларга пўлат сим ва енгил автомобиль олиб келинган. Бу ҳақда "Xabar.uz" маълумот берди.\nЙиғилишда шу ва бошқа саноат тармоқларида ускуна ва бутловчи қисмларни маҳаллийлаштириш бўйича олиб борилаётган ишлар муҳокама этилди. Маҳаллийлаштиришни рағбатлантириш учун берилган солиқ ва божхона имтиёзларининг натижадорлиги ҳам таҳлил қилинди.\nАйрим товарлар бўйича божхона тўловлари асоссиз тайинлангани натижасида юртимизда ишлаб чиқарилган баъзи товарлар нархи импорт қилинганига нисбатан юқори бўлмоқда. Масалан, тўқимачилик саноати учун импорт қилинадиган ускуналар барча божхона тўловларидан озод этилган. Аммо, шу ускунани ишлаб чиқариш учун бутловчи қисм импорт қилинадиган бўлса, 20 фоизлик қўшилган қиймат солиғи тўланади.\nСолиқ имтиёзларида ҳам шу каби бўшлиқлар бор. Шу боис 2018 йил 1 апрелдан бошлаб, маҳаллийлаштириш лойиҳалари бўйича имтиёзлар тўхтатилади. Ҳар хил нопок корхоналарнинг Маҳаллийлаштириш дастурига кириб олиб, солиқ тўлашдан қочиши учун энди имконият бўлмайди. Маҳаллийлаштириш дастурига иқтисодиёт учун ҳақиқатда зарур бўлган лойиҳалар киритилиб, қатъий назоратга олинади.\nЙиғилишда Президент соҳадаги камчиликларни бартараф этиш, маҳаллийлаштиришни ривожлантириш бўйича долзарб вазифаларни белгилаб берди.\nИқтисодиёт ва Ташқи савдо вазирликларига пишиқ-пухта ишланган, янги Маҳаллийлаштириш дастурини шаклланитириш бўйича топшириқ берилди. Маҳсулот ишлаб чиқариш учун олиб келинадиган, рақобатбардош нархда маҳаллийлаштириш имкони бўлмаган айрим бутловчи қисмларни импорт қилишда божхона тўловларини бекор қилиш юзасидан аниқ таклифлар киритиш зарурлиги таъкидланди.\nЙирик корхоналар ва кичик бизнес учун ускуналар, тез ишдан чиқувчи қисмлар, штампланган маҳсулотлар, кичик гидрогенераторлар ишлаб чиқаришни ташкил этиш юзасидан кўрсатма берилди.\nТашқи савдо вазирлиги, Давлат божхона қўмитаси, Молия вазирлиги, Марказий банк ва хўжалик бирлашмалари раҳбар ва масъул ходимларидан иборат таркибда Импорт ҳажми ва таркибини тизимли равишда таҳлил қилиш асосида янги маҳаллийлаштириш қувватлари ташкил этиш бўйича таклифлар ишлаб чиқиш бўйича идоралараро ишчи гуруҳи тузиш вазифаси қўйилди.\n— Асосий мақсадимиз мамлакатимиз тараққиёти, халқимиз фаровонлигини таъминлаш, — деди Шавкат Мирзиёев. — Бунинг учун, аввало, иқтисодиётимиз рақобатбардош бўлиши, маҳсулотлар юртимизда ишлаб чиқарилиши зарур. Барча раҳбарлар шундан қатъий хулоса қилиб, зиммасидаги вазифаларга муносабатини тубдан ўзгартириши ва масъулиятни ошириши керак.


Наманган шаҳар ҳокимлиги ахборот хизмати (@axborotxizmati) - پست #20973\n3 Apr 2020, 09:50 (485 روز پیش)\nИқтибос: «Вазият мураккаблашиб бораётганини ҳали тўлиқ англаб етмадик, чамаси. Ҳанузгача карантин тадбирларига риоя қилмаслик, мантиқсиз, мақсадсиз кўчаларда кезиб юриш, тиббиёт ходимларининг тавсияларига амал қилмаслик ҳолатлари учраб турибди.\nМинг афсуски, ҳанузгача касаллик клиник белгилари кузатилса, бунга бепарволик билан қараб, тиббиёт ходимларига мурожаат қилмасдан, узоқ муддат уйда қолиб кетиб, аҳволи оғирлашганидан кейин шифохонага мурожаат қилаётганлар бор.\nБир фуқаро коронавирус касаллиги белгилари пайдо бўлганига қарамай, 2 апрелга қадар шифокорларга мурожаат қилмаган. Аҳволи ёмонлашгач, кеча Тошкент шаҳридаги Эпидемиология, микробиология ва юқумли касалликлар илмий текшириш институти клиникасига ётқизилган. Аҳволи ўта оғирлиги боис, уни сунъий нафас олдириш аппаратига улашга тўғри келган».\nНурмат Отабеков, Санитария-эпидемиология назорати давлат инспекцияси бошлиғи.


Қариси бор уй… — ЎЗБЕКИСТОН МУСУЛМОНЛАРИ ИДОРАСИ СИРДАРЁ ВИЛОЯТИ ВАКИЛЛИГИ\nҚариси бор уй…\n“Қариси бор уйни париси бор” дейдилар. Бу ерда “пари” деганда фаришта назарда тутилаяпти. Қариси бор уйда файз, барака, хотиржамлик бўлар экан. Ёши кекса кишилари бор хонодонни, юртни Аллоҳ хар-хил ёмонлик, офатлардан сақлаб турар экан. Дарҳақиқат қарияларни ҳурмат қилиш, дуоларини олиш миллий қадриятларимизнинг бир бўлагидир. Кекса ёшли кишиларнинг борлиги бизларнинг бахтимиз. Уларнинг дуолари туфайли Аллоҳ таоло бизларни турли бало офатлардан асрайди.\nБу ҳақда Росулуллоҳ (с.а.в.) шундай деганлар:”Агар орангизда мункиллаган қариялар,ўтлаб юрган жонзотлар ва эмизикли чақалоқлар бўлмаганида эди,бошингизга балолар селдай оқиб келар эди”. Қарияларимизнинг доимий насиҳатлари туфайли ёшларимиз ақлли, баркамол бўлиб вояга етади. Ривоятда айтилишича, бир юрт ҳукмдори мамлакатида фақат навқирон фуқаролар бўлишини истаб, кексаларни овлоққа элтиб ташлашга амр қилибди. Бир йигит отасини кўзи қиймай, сандиққа яшириб юрар экан. Иттифоқо ҳукмдор бир чигал муоммога дуч келибди. Жумбоқнинг ечимини ҳеч ким ҳал қилолмабди .Масалага ўша — отасини сандиққа яшириб юрган йигит ечим топиб берган. Турган гапки,ҳукмдорминнаддорчилигининг изҳорисифатида ундан тилагини сўрабди. Йигит таваккал қилиб подшоликнинг фармонига хилоф равишда отасини яшириб юрганини,муоммога ўша қария ечим топиб берганини айтибди.Кексаларнинг ўрни бу ҳаётда бўлак эканини айтиб, уларга омонлик сўрабди. Шу воқеа сабаб ҳукмдор кексаларни овлоққа олиб бориб ташлаш тўғрисидаги фармонини бекор қилган экан. “Қари билганни пари билмас”деб шунга айтсалар керак-да. Албатта, биз учун дуолари ижобат бўладиган ёши ўлуғ инсонлар деганда биринчи навбатда ота-оналаримиз ҳаёлимиздан кечади. Кексаларни эъзозлаш, биринчи навбатда –Ота-онанинг ҳурматини жойига қўйишдан бошланади.Зеро, ўз ота-онасини қадрламаган кимса бошқаларга ҳурмат кўрсатмайди. Аллоҳ таоло ўзига ибодатларини адо этгандан кейин ота-оналарига яхшилик қилишга буюради. Бу икки ҳукм Аллоҳга ибодат ота-онага яхшилик қилиш ёнма-ён зикр этилиши ҳам ислом динида ота-она ҳақи нақадар улуғ ва муҳим эканидан далолат беради.\nПайғамбаримиз Мухаммад с.а.в.шундай марҳамад қиладилар. “Бурни ерга ишқалсин, бурни ерга ишқалсин, бурни ерга ишқалсин дедилар. Шунда саҳобалар ё Росулуллоҳ кимни бунчалар дуоибад қиляпсиз дедилар. Шунда Росулуллоҳ ҳузурида қари ота-онаси ёки уларнинг бирлари бўла туриб уларнинг хизматларини қилиб дуоларини олиб ўзига жаннатни вожиб қилмаган бўлса.”дедилар. Инсон баъзи хато, ва гуноҳлари учун фақат охиратда азобланса, лекин ота-онани норизо қилган инсон икки дунёда ҳам азобланар экан. Бир инсон тинмай елиб югуриб ҳаётда эришмаган яхшиликларга ота-онасининг ёки бошқа бир ёши улуғ нуроний кишининг дуоси билан эришиши мумкин экан. Афсуски, баъзи бир оилалар борки, ёши улуғ ота-оналари бўлиб, уларни ёлғиз ташлаб қўйишаяпти. Ота-онаси тириклигида ҳолидан хабар олмаган фарзандлар, улар оламдан ўтганларидан кейин катта харажатлар қилишиб эхсонлар ўтказишаяпти. Буни нима дейиш мумкин эхсонми ёки қўни қўшнидан уялмаслик учун қилинган риёми. Балки, тириклигида қадрига етмаганлигини англаб пушаймон бўлиб энди савоби тегсин деб ўйлагандир. Агар борларида қадрига етиб хизматларини қилиб дуоларини олганларида эди, мақсадга муофиқ бўлар эди. Кексаларимиз дуолари ватанимиз равнақи, ҳаётимиз фаровонлигидир. Кексаларимизни қадрлаб, уларнинг хизматларида бўлиб, дуоларини олиш биз ёшларнинг бурч ва вазифамиздир.\nХовос тумани “Абу Ҳанифа”\nИсроф сахийлик эмас\nСўзимиз – фойдамиз ё зараримиз


Наманган ва Фарғона вилоятларида ҳайдовчилик гувоҳномасини олиб беришни ваъда қилган фирибгарлар ушланди\nХудди шундай Департамент ҳамда ИИБнинг Бағдод тумани бўлимлари томонидан ўтказилган тезкор тадбирда, “А.” МЧЖ ўқитувчиси С.С. фуқаро Ф.га танишлари орқали “В, С” тоифадаги ҳайдовчилик гувоҳномасини олиб бериши эвазига 400 АҚШ долларини олган вақтида ашёвий далиллар билан ушланган.\nКиритилди: 13:07 09.06.2021. Ўқилди: 777 марта. Фикрлар сони: 0 та.


Қаршида янги автостанция қурилиши якунланди\n15:36 / 04.09.2015\nҚарши шаҳрининг четида янги автостанциянинг қурилиши якунланди. У тез кунларда вилоят марказини Шаҳрисабз, Китоб, Яккабоғ туманлари билан боғлайдиган йўловчи автобусларини қабул қила бошлайди.\nУшбу объектнинг қурилиши Ўзбекистон президентининг 2013 йил 25 июлидаги қарори билан тасдиқланган Қарши шаҳри йўл-транспорт коммуникацияларини ривожлантириш ва қайта қуриш режаси дастурига мувофиқ амалга оширилди. Автостанция майдони 1 га ни ташкил қилади. У Қарши-Шаҳрисабз-Китоб автомобиль йўли устида қурилган.\n“Правда Востока” нашрининг ёзишича, станция барча замонавий қулайликларга эга бўлиб, унинг ҳудудида кутиш зали, оналар ва болалар хонаси, тиббиёт пункти, ҳайдовчилар дам оладиган жой, ошхона, касса ва бошқа объектлар бор.


ИнтерФУТБОЛ :: Тўғри йўлдамиз ёки яна миллий футболимиз ҳақида\nТўғри йўлдамиз ёки яна миллий футболимиз ҳақида\nОлий лига 16-тур ўйинларини томоша қилгач, чиқарилган хулоса шундай бўлди. Йўлимиз тўғрига ўхшаб турибди. Ҳар ҳолда бизнинг чемпионатда ҳам рақобат деган нарса бўларкан, билиб олдик. Ким ғолиб, ким мағлублигини ҳали ўйин бошланмай айтадиган даврлар ортда қолибди. Шу тахлит давом этсак, футболимиз «Сусамбил»ига етиб борамиз. Фақат бир истисно - ҳали қиладиган ишлар ҳам етарли экан. Масалан, ҳакамлик борасида.\nАслида бу ҳақда мақола ёзишни анча олдин дилга тугиб қўйган эдик. Бироқ ҳеч мавриди келмаётганди. Йўқ, айбни мавридга тўнкаш ҳам тўғри эмасдир. Чунки ҳакамлик ҳақида қачон ёзма, ҳеч қачон бемаврид бўлмайди. Сабаблар етарли, ҳар бир турдан сўнг гоҳ у, гоҳида эса бу ўйинда кўнгилсизликлар учраб турарди. Аммо бу кўнгилсизликларнинг ҳар бирига алоҳида ёндошиб, чуқур изланиб, ҳакамлар хатосини кўрсатиб беришдан маъно бўлмаган. Чунки бу муаммолар аниқ бир учрашув эмас, балки бутун бошли тизимга бориб тақаларди.\nШу вақтга қадар иш ҳакамликка қадар етиб ҳам бормаган. Олий лигада келишилган ўйинлар анчайин авж олган эдики, олдин ўшаларни тозалаб олиш зарурати туғилганди. Бугун энди ишонч билан айтиш мумкинки, Ўзбекистон чемпионатига анча файз кирибди. Энди ҳакамлик ҳақида ҳам гапирсак бўлар...\nОчиғи, «Келишилган ўйинларга қарши кураш қўмитаси» ташкил этилганда шундай натижага эришилади, деб ўйламагандик. Чунки бу қўмита ўн йил фаолият юритса ҳам бирорта ўйинни фош эта олмаслигига ишонардик. Якунда шундай бўлиб чиқди ҳам. Қанчадан-қанча можароларга қарамай, қўмита бирорта келишилган ўйинни аниқламади. Ёки тополмади. Аммо бир нарсада муваффақиятга эришди, деб айта оламиз - олий лигадан бу иллат анча узоқлашди. Балки 100 фоиз йўқ бўлмагандир, аммо аввалгидан анча яхшиланганини ҳеч ким инкор эта олмайди. 16-турда кучли тўртликдан фақат «Насаф» ғалаба қозонди. «Локомотив», «Қўқон-1912» ва «Олмалиқ» очко йўқотишди. Ким билади дейсиз, агар қаршиликлар ҳам иккинчи ўрин эгаси эмас, бирор аутсайдерга қарши ўйнашганда ғалаба қозона олишармиди ёки йўқ?! Бунақасини илгари тасаввур қилармидингиз?\nХуллас, айтар гапимиз шу-ки, «Келишилган ўйинларга қарши кураш қўмитаси» олиб борган иш шу вақтгача кўзга кўринмагандир, аммо натижа келтирди. Агар бу натижа давомий бўлса, қўмита фақат ҳурматга лойиқ. Майли, ҳеч кимни қўл билан ушлаб бермасин, аммо шу иллатни таг-томири билан қуритишса, розимиз. Энди ҳакамлик масаласида битта таклиф келтирсак.\nАгар ҳозир юртимизда нохолис ҳакамлик борлигини айтсак, аниқки, қарши чиқадиганлар кўп топилади. Исбот талаб қилувчилар бўлиши ҳам муқаррар. Балки қўнғироқ ҳам қилишар. Аммо гап бунда эмас. Уч йил олдин келишилган ўйинлар ҳақида ёзилганда ҳам худди шундай бўлганди. Ўшанда ҳам «исботинг борми?», деганларни кўрганмиз. Қип-қизил туҳматчига чиқариб қўйганлар ҳам учраган. Аммо келишилган ўйинлар қай даражада авж олганини кейин ҳамма кўрди, тан олди-ку. ЎФФ президенти Мираброр Усмонов шу ҳақида гапирганда ким унга эътироз билдирди? Шундай экан, бир саволга жавоб берсангиз, келишилган ўйин бўлган жойда, нохолис ҳакамлик ҳам учраши мумкин эмасми?\nБиз ҳозир муайян ўйин ёки ҳакамни ажратиб кўрсатмоқчи эмасмиз. Чунки ҳамма гап тизимда. Йил бошида «Спорт» телеканалида ҳакамлар билан тўғридан-тўғри мулоқот қилинганди. Журналистлар ўзларини қизиқтирган саволларга жавоб олишган. Бироқ ўшанда ҳакамларимиз бевосита муаммоли жиҳатларга эътибор қаратиш ўрнига, кўпроқ ўйин қоидаларига киритилган ўзгаришлар билан овора бўлиб қолишганди. Уларнинг ўзини тутиши гўё ҳамма нарса жойида эканини билдирарди. Аммо аслида ҳам шундайми?\nШубҳали пенальтилар, бир томон фойдасига кўп чалинган ҳуштаклар, ҳакамларнинг бир жамоага босим ўтказиши - буларнинг барчаси чемпионатимизда учраб туради. Клублар, мураббий ва футболчилар эса бу ҳақида индай олишмайди. Уларнинг тилига қулф осилган, бирор нарса деб қўйишса, жазога тортиладилар. Бироқ ҳакамлик қандай эканини ҳаммамиз кўриб турибмиз-ку. Гувоҳи бўлиб турган нарсага исбот талаб қилавериш ярамайди-ку, ахир. Ундан кўра, ўзимизни ислоҳ қилган маъқул эмасми?\nҲакамлик билан боғлиқ муаммо бир бизда эмас, бутун дунёда бор. Энг юқори савиядаги мусобақада ҳам «қора либосли» инсонлар биринчи планга чиққанини кўп кўрганмиз. Аммо бу факт бизга таскин бериши керак эмас. Ўзбек футболи ривожини истаймизми, демак ишлаш лозим. Аслини олсак, ҳакамлик ишини тартибга солиш у қадар мураккаб ҳам эмас. Бизда бундай тажриба бор. Шунчаки, «Келишилган ўйинларга қарши кураш қўмитаси» андозасида «Ҳакамларни назорат қилиш қўмитаси» тузиш лозим. Аммо бу қўмитага бирор-бир ҳакам ёки собиқ рефери аралашмасин. Яхшиси, масъулиятли вазифани журналистлар ва футболимиз фахрийлари ихтиёрига топширайлик. Улар ўйинларни кузатиб боришсин, ҳакамлар ишига баҳо беришсин.\nУнда назоратчилар нима иш қилади, дерсиз? Ҳеч нарса. Худди шу вақтга қадар бўлгани сингари, ҳеч нарса қилишмайди. Чунки машҳур бир мақолда айтилганидек, «Қарға қарғанинг кўзини чўқимайди». Назоратчилар ўз вақтида ҳакамлик қилишган. Шундай экан, улардан кўп нарса кутиш ярамайди. Қўмита керак бўлса, уларнинг ўзини ҳам кузатиб борсин. Айбини топсин, ўзига кўрсатсин. Тўғрилашсин.\nМайли, бизга бирорта ноҳақликни фош қилиб беришмасин. Керакмас. Ҳеч кимни «сазойи» қилишмасин. Розимиз. Фақат шу ишни тартибга солиб беришса, кифоя. Аслида, ҳакамларимиз савияси у қадар паст эмас. Буни халқаро учрашувларда кўриб турибмиз. Эндиги мақсад, ўша халқаро ўйинлардаги ҳакамлик ўзимизнинг олий лигада ҳам амал қилсин. Ахир нимага у ерда яхши ишлаганлар маҳаллий баҳсларни ҳам шундай бошқармаслиги керак?


Шокир Коргар, Афғонистон Президентининг МДҲ мамлакатлари билан ҳамкорликни ривожлантириш бўйича махсус вакили:\n— Минтақанинг етакчи мамлакати ҳисобланадиган Ўзбекистоннинг Афғонистонга нисбатан нуқтаи назари ҳамда ёндашувлари биз учун алоҳида муҳим аҳамият касб этади. Биз муҳтарам Шавкат Мирзиёевнинг “Ўзбекистон Афғонистоннинг иқтисодий тикланишига, унинг транспорт ва энергетика инфратузилмасини ривожлантиришга, миллий кадрларини тайёрлашга катта ҳисса қўшмоқда ва бундан кейин ҳам ҳисса қўшади”, деб айтган фикрларини олқишлаймиз.\nДўст ва қўшни мамлакат раҳбари ўз нутқида афғон муаммосига ҳамда уни ҳал қилиш йўлларига алоҳида эътибор қаратди. Унинг “Афғонистонда тинчликка эришишнинг ягона йўли — марказий ҳукумат ва мамлакат ичидаги асосий сиёсий кучлар ўртасида олдиндан ҳеч қандай шарт қўймасдан, тўғридан-тўғри мулоқот олиб боришдир”, деб айтган фикрлари алоҳида эътирофга лойиқ.\nШавкат Мирзиёев маъмурияти олиб бораётган сиёсат ҳамда мамлакатда ҳаётга татбиқ қилинаётган чуқур ислоҳотлар биз — афғонистонликларга ҳам хуш келади. Ўзгаришлардан кўзланган мақсад — халқ фаровонлигини янада ошириш, мамлакатда инсон манфаатлари устуворлик ҳисобланадиган демократик давлатни барпо этиш. 2017 йил Ўзбекистонда “Халқ билан -мулоқот ва инсон манфаатлари йили” деб эълон қилингани ана шу эзгу интилишга ҳамоҳангдир.\nКиёхико Тояма, депутат, Япония парламенти Вакиллар палатасининг Халқаро ишлар бўйича қўмитаси аъзоси:\n— Ўзбекистонда сўнгги йилда сиёсий, иқтисодий, ижтимоий соҳаларда улкан ўзгаришлар рўй берди. Мамлакат етакчиси -Шавкат Мирзиёев БМТ Бош Ассамблеясининг 72-сессиясидаги нутқида республикада амалга оширилаётган ўзгаришлар ҳақидаги маълумотларни дунё жамоатчилиги эътиборига ҳавола этибгина қолмасдан, умумбашарий аҳамиятга молик бўлган долзарб масалаларни ҳам кўтарди. Жумладан, Ўзбекистон раҳбари илгари сурган БМТнинг Ёшлар ҳуқуқлари тўғрисидаги халқаро конвенциясини ишлаб чиқиш ҳамда БМТ Бош Ассамблеясининг “Маърифат ва диний бағрикенглик” деб номланган махсус резолюциясини қабул қилиш ҳақидаги таклифлари юқори баҳога сазовор.\nМен Ўзбекистон Президентининг БМТ янги раҳбарияти томонидан ташкилотни бошқариш тизимини такомиллаштириш бўйича амалга оширилаётган тадбирларни қўллаб-қувватлаши баробарида, Хавфсизлик Кенгашини бугунги кун талабларига мос равишда кенгайтириш зарурлиги ҳақидаги ғоясини олқишлайман.\nЛоу Пит Чен, Сингапур Ташқи ишлар вазирлиги департаменти бош директорининг ўринбосари:\n— Марказий Осиё Ўзбекистон ташқи сиёсатида бош устуворлик сифатида белгилангани Бирлашган Миллатлар Ташкилотининг юқори минбаридан туриб маълум қилинди. Бу нафақат республика, балки бутун минтақа ривожланишидаги янги қирра эканлигини тасдиқлайди. Шавкат Мирзиёев маъмуриятининг фаол саъй-ҳаракатлари қисқа вақт оралиғида минтақа давлатларининг кўпгина масалалар юзасидан нуқтаи назарларини яқинлаштириш ҳамда бириктириш имконини берди. Йиллар давомида тўпланиб қолган долзарб муаммолар ўз ечимини топмоқда. Ўзбекистон Президентида сиёсий ирода ва қатъиятнинг мавжудлиги шерикларга ишонч бағишламоқда.\nСингапур ёшларнинг таълим олиши ҳамда равнақ топишига, уларни жамият ҳаётига босқичма-босқич жалб этиш учун қулай ва муносиб шароитларни яратишга улкан эътибор қаратади. Шу ўринда глобаллашув ҳамда юқори технологияларнинг шитоб билан ривожланиши шароитида Ўзбекистон ёшлар сиёсатини амалий жиҳатдан ҳаётга татбиқ қилиши масаласида ўз бирдамлигимни изҳор этишни истардим.\nСофи Ибботсон, Осиё муносабатлари бўйича Британия Қироллик жамияти кенгаши аъзоси, “Maximum Exposure” консалтинг фирмаси асосчиси:\n— Ўзбекистон етакчисининг нутқи жуда сермазмун бўлди. Унда белгиланган Ўзбекистоннинг тараққиёт йўли ҳам дипломатик, ҳам иқтисодий нуқтаи назардан мамлакатнинг халқаро ҳамжамият билан ҳар томонлама интеграциялашувига имкон яратади.\nИнсон ҳуқуқлари масаласидаги ислоҳотлар, болалар меҳнати ҳамда мажбурий меҳнатга барҳам бериш, шахсни қамоқда сақлаш билан боғлиқ кўплаб ҳолатлар қайта кўриб чиқилаётгани, тўғри йўлдан адашган фуқароларни ижтимоий реабилитация қилиш, суд органлари, ОАВ, сиёсий партиялар ва фуқаролик жамияти институтларининг мустақиллиги тўғрисидаги баёнот ҳам муҳим аҳамиятга эга. Булар илгари Ўзбекистоннинг айрим ҳолларда танқидга учрашига сабаб бўлган ўта долзарб соҳалардир. Шавкат Мирзиёевнинг илгари муайян камчиликлар бўлганини очиқ эътироф этгани ва уларни ўзгартириш зарурлиги ҳақида билдирган фикрлари диққат-эътиборга сазовордир. Буларнинг барчаси муҳим қадамлар ҳисобланади ҳамда уларнинг ҳаммаси ижобий қабул қилинмоғи лозим.\nИқтисодий либераллашув — бугунги куннинг зарурати. Бизнес юритишни соддалаштириш бўйича амалга оширилаётган чора-тадбирлар, шунингдек, Европа тикланиш ва тараққиёт банки билан ҳамкорликнинг қайтадан йўлга қўйилаётганини кўриш қувонарлидир. Фақатгина ЕТТБ иштироки Ўзбекистоннинг инфратузилма сармояларидаги эҳтиёжларини тўла қондира олмайди, албатта. Бироқ ушбу молиявий муассасанинг республикадаги иштироки салоҳиятли инвесторларга ишонч бағишлайди.\nКим Сонг Жин, Доксун университети профессори (Корея Республикаси):\n— Ўзбекистон Президентининг нутқида республикада амалга оширилаётган кенг кўламли ишлар ҳамда мамлакат ҳаётининг барча соҳасида олиб борилаётган теран ислоҳотлар ўз ифодасини топган. Бунда “Инсон манфаатлари ҳамма нарсадан устун” тамойилига асосий урғу берилган.\nШавкат Мирзиёев нутқида республика мустақилликка эришганидан кейин босиб ўтган даврга баҳо берилиши баробарида, экологик хавф-хатарлар ҳам алоҳида тавсифланган. Шу ўринда халқаро ҳамжамиятнинг эътибори Орол минтақасидаги экологик инқирозга қаратилгани БМТ Барқарор ривожланиш мақсадлари нуқтаи назаридан муҳим аҳамиятга эгадир.\nСтанислав Суловски, Варшава университетининг сиёсий фанлар факультети декани (Польша):\n— Ўтган йили Ўзбекистондаги сайловолди кампаниясида бўлажак Президентдан барқарорлик, фуқаролар учун моддий фаровонлик ҳамда мамлакатга жаҳон миқёсидаги ҳурмат кутилган эди. Орадан кўп вақт ўтмаган бўлса-да, Шавкат Мирзиёев қадам-бақадам республика тараққиёти учун зарур бўлган жуда муҳим қарорларни қабул қилгани ҳолда айтилган барча вазифани муваффақиятли адо этмоқда. Бу давр ичида мамлакатнинг минтақада ва умуман, жаҳонда ҳурматга эришиш учун интилиши намоён бўлди. Ўзбекистон раҳбарияти ташлаётган дадил қадамлар етакчи халқаро ташкилотлар томонидан тўғри тушуниш билан қабул қилинаяпти ҳамда бу кўп ҳолларда, дипломатик зафар сифатида баҳоланмоқда.\nЎзбекистон Президенти БМТ юқори минбарида туриб айтган долзарб масалалар дунёнинг катта қисмини ташвишга солади. Унинг нутқида воқеликка нисбатан амалий муносабат руҳи, муаммолар қўйилиши ва уларни ҳал қилиш мумкин бўлган йўлларнинг акс этгани Тошкентнинг пухта ўйланган ёндашувидан далолат беради.\nМазкур рукндаги бошқа мақолалар: « Ўзбекистонда рўй бераётган жиддий ўзгаришлар хорижлик экспертлар нигоҳида\tБишкекда Шароф Рашидовга бағишланган кўргазма бўлиб ўтади »


КЎП ТАPМОҚЛИ ФЕPМЕP ХЎЖАЛИГИДА МЎЛ ПАХТА ҲОСИЛИ ЕТИШТИPИЛАЯПТИ - AmuNews.uz - энг сўнгги янгиликлар\nКЎП ТАPМОҚЛИ ФЕPМЕP ХЎЖАЛИГИДА МЎЛ ПАХТА ҲОСИЛИ ЕТИШТИPИЛАЯПТИ\nАмударё туманининг “Қангли” овули ҳудудидаги Қурбонбой Айтимбетов раҳбарлик қилаётган “Айтимбетов Қурбонбой” кўп тармоқли фермер хўжалиги 109 гектар ер майдонига эга бўлиб, бу хўжаликда пахта, бошоқли дон, сабзавот ва полиз маҳсулотлари етиштириш билан биргаликда асаларчилик ва балиқчиликни ривожлантиришга ҳам алоҳида эътибор берилаяпти.\nХўжалик аъзолари давлатга пилла, пахта ва ғалла топшириш бўйича шартномавий режаларини ҳар йили ортиғи билан бажаришга эришиб келмоқдалар. Шу йилнинг баҳорида фермер хўжалиги меҳнаткашлари 8 қути ипак қурти уруғини яхши парвариш қилиб, давлатимизнинг пилла хирмонига 500 килограммга яқин “кумуш тола” топширишга эришдилар. Фермер хўжалиги меҳнаткашлари 8 гектар майдондаги кузги буғдойдан ҳам яхши ҳосил олишга эришдилар. Фермер хўжалиги меҳнаткашлари бу йил 26 тонна буғдой етиштириб, ҳосилдорликни 32 центнерга етказишга муваффақ бўлдилар.\nҲозирги кунда фермер хўжалигининг 51 гектар майдонидаги ғўзалар агротехник қоидалар асосида парвариш қилинаяпти. Шу кунгача ғўза қатор ораларига 2 та ТТЗ-80 русумли трактор ва бошқада механизмлар ёрдамида бир неча маротаба ишлов берилди. Хўжаликда ғўзаларни суғориш, озиқлантириш ва бегона ўтлардан тозалаш ишлари ҳам шу куннинг талаблари даражасида амалга оширилаяпти.\nАйни кунда фермер хўжалиги далаларида яхши парвариш қилинаётган ҳар бир туп ғўзада ҳосил нишоналари – гул ва кўсаклар кўпаймоқда.\nБу йил фермер хўжалиги меҳнаткашлари давлат хирмонига 104 тонна пахта топшириб, шартномавий режаларини муваффақиятли бажаришни ният қилишмоқда.


Қалбан биргамиз 15.04.2020 16:45\nҲАММАСИНИ БИРГАЛИКДА ЕНГАМИЗ\nБарчани ташвишга солаётган кунда фақатгина ҳамжиҳатлик, сабр билан енга олишимиз мумкинлигини кўрсатмоқда.\nКеча пластигимга устама пули тушди. Бундан ҳам хурсанд бўлдим, ҳам ҳайрон қолдим ва яна бир марта давлатимизга тасанно айтдим. Чунки, ҳаммамиз бу ойда устама бўлмаса керак деб ўйлагандик. Сабаби: короновирус туфайли хориждаги қора кўзларимизни Ватанга қайтариш мақсадида Ўртасаройда жуда катта карантин зонаси қурилди. Бунга давлатимиз ва ушбу ишга хайрихоҳларнинг жуда катта маблағи сарфланаётганини билардик. Шунинг учун бу ойнинг устамасидан кечишга ҳаммамиз тайёр турган эдик. Буни оддий қурилиш деб айтмаган бўлар эдим, буни ўзбек халқининг жипслигини, бир-бирига хайрихоҳлигини, бир мушт бўлиб бирлашса, ҳар қандай муаммони жуда тез ва осон енгиши мумкинлиги ва энг аввало Ўзбекистон ҳукумати ўз халқини ҳеч ерда хор қилиб қўймаслигининг яққол тимсоли дейиш мумкин. Қурилиш жараёнинии ўз кўзим билан кўриб, у ердаги инсонлар ўз жонини қанчалик хатарга қўяётганини қалбан ҳис этдим. Сабаби - карантин туфайли уч кишидан ортиқ тўпланиш мумкин бўлмаган бир вақтда, у ерда қарийиб уч минг киши кечаю кундуз ишламоқда эди. Бу ҳаммаси ҳукуматимизнинг ва ўзбек халқининг ўз ёру биродарларини, вирус эпидемияси бутун дунёда ҳукмронлик қилаётган бир вақтда, бошқа юртларда қолиб кетмаслигини таъминлаш учун эди. Бунинг учун шу юрт фуқароси эканимдан фахрланаман.\nАммо бугун ижтимоий тармоқ орқали бир инсоннинг чиқарган видео ва фотоси, берган интервьюсини ўқиб фуқароларимиз орасида шундай инсонлар борлигидан жуда хафа бўлдим. Нимамиш, "Кечаги ёмғирда контейнердан чакка ўтганмиш". "Ҳой, ношукр, ношуд, дунёда одамлар учун кўчада ётиши учун чизиқ чизиб қўйишяпти, бир кун вирусдан даволаш учун фалон пул олишяпти. Айрим давлатлар ёши катта инсонлар вирус юқтирган бўлса, "умид йўқ" деб касалхонада даволашга киритишмаяпти жой йўқлигидан.\nСени текинга - душ, иссиқ ва совуқ суви, иссиқ тўшаги, кондиционери, телевизори бор бошпанага жойлаб, уч маҳал иссиқ овқат беряпти, даволаяптику" дегин келади.\nСен учун шу давлат пул ажратди, сен учун жонини хатарга қўйиб минглаб ватандошларинг шу касалхонани қурди. Сен қачон шукр қилишни ўрганасан. Ахир камчиликни ҳеч ким келиб тўғрилаб бермайди-ку, ўзимиз, шу қўлларимиз билан ҳар қандай камчиликни бартараф қиламиз.\nШу камчиликларни бартараф этишда сен ҳам биз томонда бўл, озгина сабрни ўрган, озгина шукрни ўрган!\nЭртага ҳаммаси яхши бўлади. Ҳаммасини биргаликда енгамиз. Ахир биз ўзбек халқимиз. Ҳар дам бир-бирини қўлловчи, оғир дамда елка тутувчи халқмиз.


09:25 / 01.08.2016\nБританиялик ўт ўчирувчилар London Eye томоша ғилдираги яқинидаги Starflyer аттракциони кабиналарида қолиб кетган 19 сайёҳни қутқариш бўйича 4 соатлик операция ўтказишди. Бу ҳақда британ ОАВга иқтибос келтирган ҳолда РИА “Новости” ахборот агентлиги хабар бермоқда.\n31 июлда маҳаллий вақт билан соат 18.00 да арғимчоқ техник носозликлар сабабли тўхтаб қолди, бунинг натижасида одамлар билан тўла кабина ҳавода осилиб қолди.\nВоқеа жойига етиб келган ўт ўчирувчилар махсус кўп секцияли сурилиб чиқилувчи платформали нарвондан фойдаланган ҳолда одамларни қутқаришга тушиб кетдилар. Одамларни навбатма-навбат кабинадан чиқариб олиб, платформага ўтказиб, ерга туширишган.\nМаълум қилинишича, воқеа оқибатида ҳеч ким жабрланмаган.\nАттракционга эгалик қилувчи ва унга хизмат кўрсатувчи компаниялар воқеа юзасидан текширув бошлашган.


ЎзА - Буюк бобокалонимиз Алишер Навоий мангу барҳаёт\n09.02.2018 18:11 Чоп этиш версияси\nБуюк бобокалонимиз Алишер Навоий мангу барҳаёт\nУлуғ мутафаккир, сўз мулкининг султони Алишер Навоийнинг бой маънавий мероси асрлар оша бутун башариятни ҳайратга солиб, инсонлар қалбига, онгу шуурига эзгулик, инсонпарварлик, саховат, меҳр-мурувват зиёсини таратиб келмоқда. Мамлакатимизда улуғ бобокалонимизга эҳтиром кўрсатиш, асарларини ўрганиш, уни дунёда кенг тарғиб этишга доимий эътибор қаратилмоқда.\n9 февраль куни Алишер Навоий номидаги Ўзбекистон Миллий боғида шоир таваллудининг 577 йиллигига бағишланган тадбир бўлиб ўтди.\nУнда Ўзбекистон Республикаси Олий Мажлиси Сенати аъзолари, Қонунчилик палатаси депутатлари, турли вазирлик ва идоралар, ижодий уюшмалар ва жамоат ташкилотлари мутасаддилари, навоийшунос олимлар, адиб ва шоирлар, ёшлар, кенг жамоатчилик вакиллари иштирок этди.\nЎзбекистон Ёзувчилар уюшмаси раиси М.Аҳмедов, навоийшунос олим У.Жўрақулов ва бошқалар мамлакатимизда мустақиллик йилларида шоир хотираси абадийлаштирилгани унинг жаҳон адабиёти хазинасига қўшган буюк ҳиссаси ҳамда чексиз истеъдодига бўлган юксак ҳурмат ифодаси эканини таъкидлади.\nУлуғ шоир ва мутафаккир Алишер Навоий дунё адабиёти тарихида тенги топилмас бир сиймо ҳисобланади. Истеъдодининг улуғворлигию теранлиги жиҳатидан ҳам, халқпарвар давлат арбоби сифатида жамиятда тутган юксак мавқеи юзасидан ҳам, илм-фан, маданият ва санъат, адабиёт аҳлига кўрсатган ҳомийлиги жиҳатидан ҳам ўхшаши йўқ сиймо.\nБуюк мутафаккир бобомизнинг энг муҳим мақсади ва асл маслаги инсон кўнглини обод этиш эди:\nОнча борким, Каъба вайрон ўлса обод айлагай…\nБугун юртимизда амалга оширилаётган улкан бунёдкорлик ишлари буюк аждодимизнинг ўлмас бунёдкорлик ғоялари унинг авлодлари томонидан муносиб давом эттирилаётганидан далолатдир.\n– Буюк бобокалонимиз Мир Алишер Навоийни бугун бутун дунё эътироф этади, – дейди Ўзбекистон халқ артисти Ёқуб Аҳмедов. – У зотнинг сиймоси мангу барҳаётдир. Мен Алишер Навоий сиймосини гавдалантириш бахтига муяссар бўлганимдан бағоятда шодман. Ҳазратнинг юксак руҳий-маънавий қиёфасини очиб бериш катта масъулият юклайди. Халқимиз шеърхонликни яхши кўради, адабиётни севади, Алишер Навоийни мангу ардоқлайди.\nДарҳақиқат, Алишер Навоийни қанчалар юксакларга кўтарсак-да, таърифига сўз топиш мушкул. Кўплаб улуғ аждодларимиз у зот ҳақида бебаҳо фикрларини баён қилган. Жумладан, унинг дўсти, мухлиси Ҳусайн Бойқаро “Анинг назми васфида тил қосир ва баён ожизтурур”, деса, Давлатшоҳ Самарқандий “Бу улуғ амир дину давлат ҳомийси, шариат ҳамда миллатнинг пушти паноҳидир”, дея таъриф берган.\nЎзбекистон халқ ҳофизлари А.Иброҳимов ва Б.Дўстмуродов ижросида Алишер Навоий ғазалларига басталанган қўшиқлар янгради. Ёш шоир Б.Элмурод Ҳазрат Навоийга бағишлаб ёзган шеърини, актёр С.Сатторов Алишер Навоийнинг “Ғаройиб ус-сиғар” девонини кўчирган котиб Муҳаммад Юсуф ибн Уста Қаландар Марғинонийнинг улуғ шоирга бағишланган мадҳиясини ўқиб берди.\nТадбир иштирокчилари Алишер Навоий ҳайкали пойига гуллар қўйди.\nМаросимда Ўзбекистон Республикаси Бош вазирининг ўринбосари Қ.Акмалов иштирок этди.\nШу куни пойтахтимиздаги Шоирлар хиёбонида ҳам буюк бобокалонимиз таваллудига бағишланган мушоира бўлиб ўтди. Унда ёзувчи ва шоирлар, олимлар, талаба ва ўқувчи-ёшлар қатнашди.\nЎзбекистон Ёзувчилар уюшмаси раисининг биринчи ўринбосари С.Саййид, навоийшунос олим А.Қаюмов ва бошқалар Алишер Навоийни ўқиш ва уқиш, ўрганиш, тарғиб қилиш, айниқса, ёшларимизга ўзлигини англатиш, маънавиятини юксалтириш, уларни ватанпарварлик, юртга садоқат руҳида, умуминсоний ғоялар асосида тарбиялашда муҳим аҳамиятга эга эканини таъкидлади.\n– Алишер Навоийнинг таваллуд айёми халқимиз, бутун дунё учун адабиёт байрами десак арзийди, – дейди ёш шоир Баҳодир Баҳром. – Боиси, Алишер Навоий ўзининг ижоди, инсоний ғоялари билан бутун дунёда эзгуликни, инсонпарварликни, яхшиликни тараннум этган. Ҳазратнинг сўз мулкининг султони, деб аталиши ҳам бежиз эмас. Шу пайтгача дунё адабиётида улуғ мутафаккир бобомизчалик бирон ижодкор ўз ижодида кўп ва хўб сўз ишлатган эмас. У кишининг маънавий мероси халқимиз учун битмас-туганмас хазинадир.\nАлишер Навоий асарларидан намуналар ўқилди. Фаол ўқувчиларга Ўзбекистон Ёзувчилар уюшмаси томонидан китоблар совға қилинди.\nБуюк шоир таваллудига бағишланган адабий-маърифий тадбирлар Қорақалпоғистон Республикаси, барча вилоятларда бўлиб ўтмоқда.\nБайрам Айтмуродов, Темур Мамадаминов (сурат), ЎзА


Сурия инқирози: Халқаро Қизил Хоч Баба Амрга киритилмаган - BBC O'zbek\nСурия инқирози: Халқаро Қизил Хоч Баба Амрга киритилмаган\nImage caption Ҳомсда оммавий ҳибсга олишлар бошлагани хабар қилинган\nҚизил Хоч ташкилотининг ёрдам ортилган машиналари Сурия ҳукуматининг рухсат берганига қарамасдан, Баба Амрга қўйилмаган. Қизил Хоч машиналари тунни Ҳомсда ўтқазишган.\nБи-би-си мухбири Жим Мюирга кўра, инсонпарварлик ёрдамларининг нима учун тўхтатилганини дастлаб изоҳламаган Сурия ҳукумати шанба куни Қизил Хоч ходимларига Баба Амрда кўп сонли миналар топилгани, уларни зарарсизлантириш муҳимлигини билдирган.\nХалқаро Қизил Хоч Ташкилотининг президенти Якоб Келленбергер "Одамлар ёрдамга муҳтож бўлиб турган бир пайтда уларга ёрдам етқазишга йўл қўймаслик ақлга сиғмайди",-деб айтган.\nСурия мухолифатига кўра, Қизил Хоч машиналар карвонининг тўхтатиб турилгани ҳукумат Ҳомсда содир қилган оммавий қотилликларининг изини йўқотишга уринаётган бўлиши мумкин.\nОхирги ҳафтада Баба Амр ҳукумат кучлари томонидан тинимсиз артиллерия ҳужумига тутилган эди.\n"Сурия Озодлик армияси" жангчилари Баба Амрни ташлаб чиққани "тактик чекиниш"бўлганлиги, бу ўз уйларини ташлаб кетишга кўнмаган 4000 га яқин аҳолининг ҳаётини ўйлаб қўйилган қадам эканлигини билдиришган.\nБМТ нинг инсон ҳуқуқлари бўйича қўмитаси хабар қилишича, жума куни Ҳомсда 17 кишининг ўлдирилгани айтилган.\nҲомсдаги портлашларда яраланган француз журналистлари Ливандан Парижга жўнатилгани хабар қилинган.\nШунингдек, Ҳомснинг Баба Амр туманида ҳалок бўлган икки журналист жасадлари дипломатларга топширилган.\nХабарларга кўра, америкалик журналист Мэри Колвин ва француз фотосуратчиси Реми Очлик жасадларини Дамашқдаги Ал-Ассад университети шифохонасидан дипломатлар олиб кетишган.\nАйни пайтда ҳукумат кучларининг Баба Амрдан исёнчиларни ҳибсга олаётгани ҳақида хабарлар тарқалган.\nБи-би-сининг мухбири Жим Мюирнинг Ливандан туриб хабар беришича, 11 ёшдан катта ўғил болаларни оммавий ҳибсга олишлар бошланган.\nЯна бир хабарда айтилишича, Баба Амрдаги йўлда жасадларни юк машинасига ортилаётганига гувоҳ бўлинган.\nБаба Амрдан кўплаб оилалар қочиб ўтган қўшни туманларда ҳам портлашлар ва отишмалар бўлгани хабар қилинган.\nШанба куни Ҳомснинг бошқа жойларида ҳам отишма овозлари эшитилган.\nАйни пайтда Сурия ҳукумат телевидениеси кўрсатган лавҳаларда Баба Амрда жойлашиб олган "қуролланган террорист гуруҳлар"нинг мамлакат барқарорлигига катта зарар етказгани айтилган.\nКузатувчиларга кўра Баба Амрдаги аҳвол қўрқинчли. Озиқ-овқат ва сув заҳиралари деярли тугаган.\nОлдинроқ Оврўпо Иттифоқининг Брюсселдаги саммитида гапирган Британия Бош вазири Девид Кэмерон "Суриядаги вазият аянчли, Ҳомсдаги одамлар керакли ёрдамни олишлари зарур. Қанча вақт ўтишидан қатъий назар шундай кун келади, ўз халқига қарши курашган бу қўрқинчли тузум қилган жиноятлари учун жавоб беради", - деб айтган.\nОврўпо Иттифоқи Президенти Ҳерман Ван Ромпейга кўра, Оврўпо Иттифоқи раҳбарлари Сурияда содир этилган шафқатсизликлардан даҳшатга тушганлар.\nОврўпо Иттифоқи раҳбарлари қабул қилган ҳужжатда "Суриядаги зўравонликларга масъул бўлганлар ўз ҳаракатлари учун жавоб беришлари керак"лиги айтилган.\nБМТ бош котиби Сурия ҳукумати ўз халқига нисбатан аниқ ва кенг миқёсли жиноятларни амалга ошираёганини айтган.\nҚизил Хочнинг ёрдам ортилган машиналари Ҳомс шаҳрига кирган\nИсёнчилар Баба Амрни ташлаб чиқишган


Марказий банк агент-тренерларни тайёрлаш лойиҳасини ишга туширди – Kommers.uz\nМолия\t11:20 | 4.12.21\nМарказий банк агент-тренерларни тайёрлаш лойиҳасини ишга туширди\nЛойиҳанинг мақсади аҳолининг банк хизматларидан фойдаланиш ва молиявий хавфсизлик борасида билимини оширишдан иборат\nЎзбекистон Марказий банки томонидан аҳолининг молиявий саводхонлигини ошириш соҳасида банк агент-тренерларини тайёрлаш лойиҳаси ишга туширилди. Бу ҳақда банк матбуот хизмати хабар берди.\nМаълум қилинишича, Марказий банк томонидан «Микрокредитбанк»нинг 12 та вилоят, Қорақалпоғистон ва Тошкент шаҳрида фаолият юритаётган 50 нафар ҳудудий банк агентлари учун молиявий саводхонлик бўйича икки кунлик ўқув тренинглари ўтказилган.\nҚайд этилишича, лойиҳанинг асосий мақсади аҳолининг банк хизматларидан фойдаланиш ва молиявий хавфсизликни таъминлаш масалаларида билим, кўникма ва масъулиятини шакллантиришга ўз ҳиссасини қўшадиган банк агент-тренерларини тайёрлашдан иборат.\nТадбир давомида Марказий банк мутахассислари томонидан масъулиятли кредит олиш, банк омонатларидан фойдаланган ҳолда жамғармани шакллантириш бўйича тушунтириш берилган. Шунингдек, молиявий хавфсизлик (жумладан, рақамли молиявий хавфсизлик), молиявий хизматлар истеъмолчиларининг ҳуқуқлари, тўлов тизими ва замонавий молиявий технологиялар бўйича асосий тушунчалар тўғрисида маълумот берилган.\nШунингдек, белгиланган вазифалар доирасида тренинг иштирокчилари томонидан мазкур лойиҳа қамрови мамлакат бўйича барча вилоятлардаги яна 500 дан ортиқ банк агент-тренерларини тайёрлаш орқали кенгайтирилади. Натижада маҳаллаларда 100 мингдан ортиқ аҳолининг молиявий саводхонлигини ошириш бўйича таълим тадбирлари ташкил этилиши режалаштирилган.\nАввалроқ Марказий банк киберхавфсизлик бўйича семинар ташкиллаштиргани хабар қилинганди. Шунингдек, Марказий банк меҳнат мигрантлари молиявий саводхонлигини ошириш лойиҳасини ишга туширгани ҳақида хабар берилди.


26 феврал 2021, Тошкент вақти: 15:08\nДональд Трампнинг сайлов штаби собиқ раҳбари Пол Манафорт ўзини айбдор деб тан олгандан сўнг Федерал тергов бюроси ва махсус прокурор Роберт Мюллернинг ходимларини алдаган.26 ноябрь куни эълон қилинган суд ҳужжатларига кўра, Манафорт сентябрь ойида тергов билан қилган келишуви шартларини бузган.\nЖумладан, Манафорт “турли масалалар”да ёлғон кўрсатма бериб, “қатор федерал жиноятларга қўл урган”, дея қайд этиб ўтилади ҳужжатларда.\nМанафорт устидан суд Москва ва АҚШ президенти Дональд Трамп сайлов штаби ўртасида тахмин қилинаётган келишувни текшириш билан боғлиқ биринчи ҳолатдир. Уни махсус прокурор Роберт Мюллер олиб бормоқда. Александрияда (Виржиния) август ойида бўлиб ўтган суд жараёнида Манафорт бир қатор, жумладан, банк ва молиявий фирибгарлик жиноятларида айбдор деб топилганди. Сентябрь ойида эса Манафорт кутилмаганда айбловнинг иккита банди — АҚШга қарши жинояткорона тил бириктириш ва одил судлов ишига халақит беришда ўз айбини тан олганди.


Саҳрои Кабир ҳақида — У ким, бу нима — QOMUS.INFO\nQOMUS.INFO > С ҳарфи > САҲРОИ КАБИР\nСАҲРОИ КАБИР (араб. Катта чўл) — Ер юзидаги энг катта тропик чўл. Африканинг шим. да. Майд. 7 млн. км2 дан зиёд (Африка ҳудудининг 25%). Ғарбдан шарққа 5700 км га чўзилган, эни 2000 км гача. Саҳрои Кабирда Марокаш, Тунис, Жазоир. Ливия, Миср, Ғарбий Саҳрои Кабир, Мавритания, Мали, Нигер, Чад, Судан давлатлари тўлиқ ва қисман жойлашган. Ер юзасининг 80% текисликдан иборат бўлиб, бал. 200—500 м. Шарқий ва шим. қисмида берк хавзалар бор, баъзиларининг ер юзаси денгиз сатҳидан анча паст, мас, Каттара (—133 м), АлФайюм ва б. Марказида Ахажжар (энг баланд жойи Тахат чўққиси, 3003 м) ва Тибасти (энг баланд жойи 3415 м, Саҳрои Кабирда энг баланд) вулканик массивлар жойлашган. Саҳрои Кабирнинг ландшафти жуда хилмахил. Ҳудудининг 70% тошлоқли чўл, per, серир, қумли чўл (эрг) ва шўрхоклар билан банд, тоғли ерлар ҳам чақиртошлардан иборат. Чўлнинг шим. ва шим. шарқий қисмида қум уюмлари шамолда кўчиб юради. Катта майдонларни ксерофит ўсимликлар илдизи билан мустаҳкамланган жўякли кум уюмлари (бал. 200—300 м) эгаллаган.\nСаҳрои Кабир геологик жиҳатдан АфрикаАрабистон платформасининг шим. карбий қисмидир. Унинг кембрийгача бўлган замини томик қисмида ва НубияАрабистон қалқонининг ғарбий чеккасида ер юзига чиқиб қолган. Бошқа жойларида қад. жинслар устини денгиз ётқизиклари қоплаган. Фойдали қазилмалардан нефть ва газ, темир ва мис рудалари, олтин, вольфрам, уран конлари бор.\nСаҳрои Кабирнинг катта қисмида тропик, қуруқ ва иссиқ, шим. да субтропик иқлим. Ҳудудининг аксари қисмида йил давомида шим. шарқий пассат шамоллари эсиб туради. Музланиш даврида Саҳрои Кабирда иқлим сернамроқ бўлган. Саҳрои Кабирнинг соҳил қисмидан бошқа жойларида ҳаво қуруқ. Ёғин чўлнинг шим. да, асосан, қишда, жан. да ёзда ёғади. Йиллик ёғин Саҳрои Кабирнинг текислик қисмида 50 мм дан, тоғликларда 100 мм дан кам, чеккаларида 100—200 мм. Ички р-нларда йиллаб ёғин ёғмайди, лекин айрим вақтларда тоғларда жала ёғиб сел келади. Аҳажжар ва Тибасти тоғликларининг тепаларида қишда қисқа муддат қор ёғади. Ҳавонинг суткали ва йиллик т-раси фарқи катта. Айрим жойларда тра 56—58° га етади. Июль ойининг ўртача т-раси 37,2°, янв. ники 10°. Кишда ҳамма қисмида кечаси тупроқ музлайди. Энг паст тра (—18°) Тибасти тоғида кузатилган. Йилнинг салқин ойларида кучли шамол (тезлиги 50 м/сек. гача) эсиб чанг ва қум бўронлари (самум) бўлади.\nСаҳрои Кабирда оқар сувлар кам. Чўлни кесиб ўтувчи энг йирик дарё — Нил. Баъзан кучли ёмғир ёққандан сўнг қуруқ ўзанлар қисқа муддат сувга тўлади. Тоғларда суви жуда минераллашган кичик қолдиқ кўллар учрайди. Саҳрои Кабир ер ости сувларига бой. Булоқ ва қудуклар атрофида воҳалар вужудга келган. Чўлнинг шим. да ер ости сувлари ер юзига яқин, артезиан қудуғи кўп.\nТупроғи Саҳрои Кабирнинг аксари қисмида тропик чўл ва чала чўлга хос оддий тупроқ. Оҳакгипсли қатламлари кўп учрайди. Саҳрои Кабир ўсимликлари Голарктика флора областига мансуб. Юксак ўсимликларнинг 1200 тури мавжуд. Ўсимликларининг аксари қурғоқчиликка чидамли бошокли ўтлар ва бутазорлардан иборат. Ёмғирдан кейин эфемерлар усади. Саҳрои Кабирда ўсимлик жуда сийрак, каттагина майдонларда эса умуман ўсимлик ўсмайди. Саҳрои Кабирнинг шим. қисмида Ўрта денгиз атрофига хос ўсимликлар, жан. да эса акация, юлғун, чаканда ва б. ўсади. Тоғли ерларда қад. ўсимлик вакиллари учрайди, эндемик турлари ҳам кўп. Чўддаги воҳаларда ва Нил водийсида хурмо, анжир, зайтун ва мевали дарахтлар, цитрус ўсимликлар ўстирилади, сабзавот етиштирилади.\nҲайвонот дунёси Голарктика ва Эфиопия зоогерографик областларига мансуб, 4000 тур ҳайвон яшайди. Жами ҳайвон турларининг 40% фақат Африкада учрайди, лекин Саҳрои Кабир учун эндемиклари 10—12% дан ошмайди. Сут эмизувчиларнинг 60 тури маълум. Ҳайвонларнинг аксари қисми тунги ҳаёт кечиради.\nСаҳрои Кабир аҳоли энг сийрак жойлардан. Унинг Нил водийси ва дельтасидан ташқари қисмида аҳоли жуда кам. Аҳоли доимий яшамайдиган жойлар билан бир қаторда 1 км2 га 1000 киши тўғри келадиган жойлар ҳам бор. Аҳолининг этник таркиби ҳам хилмахил. Саҳрои Кабир аҳолиси қадимдан кўчманчи чорвачилик, фойдали ёввойи ўсимлик ва меваларни териш, воҳаларда деҳқончилик қилиш билан шуғулланади. Асосан, хурмо ўстирилади, донли экинлар ва сабзавот ҳам етиштирилади. Қўй, эчки ва туя боқилади. Чўл жан. да йирик нефть ва газ конларининг топилиши ва ишга туширилиши Саҳрои Кабирнинг иқтисодий аҳамиятини тубдан ўзгартириб юборди. Дунёда нефть қазиб чиқариладиган йирик р-нлардан бирига айланди. Саҳрои Кабирнинг ички р-нларидан хом ашёни ташиб чиқиш учун автомобиль йўллари қурилган.\nNext PostСЕЙСМОБАРДОШ ҚУРИЛИШ


Суперлига 5-туридан ўрин олган «Навбаҳор» – «Пахтакор» (1:2) жамоалари ўртасидаги учрашувдан сўнг, Намангандаги ўйинни тўғридан-тўғри эфирда намойиш этган Ўзбекистон миллий телерадиокомпаниясига тегишли автомобилга шикаст етганди.\n«Айрим мухлислар томонидан тартибсизликлар уюштирилган ва бунинг натижасида Ўзбекистон миллий телерадиокомпаниясига тегишли бўлган Кўчма телевизион станциянинг махсус автомобили шикастланганди. Тартибсизликлар уюштирган мухлислар жазога тортилишди. МТРК автомобили эса таъмирдан чиқарилди.\nУмид қиламизки, энди бундай тартибсизликлар юз бермайди ҳамда жамоамиз ишқибозлари мухлислик маданиятига амал қилишади», - дейилади «Навбаҳор» клуби хабарида.\nЭслатиб ўтамиз, «Навбаҳор» - «Пахтакор» учрашувидан кейинги тартибсизликлар учун 7 киши жавобгарликка тортилган, ЎФА қарорига кўра «Навбаҳор» иштирокидаги икки уй учрашуви томошабинларсиз ўтказилиши ҳақида маълум қилинганди.